Ўзбекистон Ёзувчилар уюшмаси » МАРОСИМ, ТАНГРИТОҚҚА ЎРЛАЁТГАН ЎҒЛОН\nАсосий Ўзбек насри МАРОСИМ, ТАНГРИТОҚҚА ЎРЛАЁТГАН ЎҒЛОН\nЎқилди: 1 016\nАриймаз кўзини очгани заҳоти ҳалиям тирик эканлигини англаб, “уҳ” тортди. Мана, бир неча ойдан бери силласи қуриши учун ўзини овқатдан тияди, бир неча кундан бери эса туз тотмайди, лекин барибир… ҳали-бери ўладиганга ўхшамайди. Асли болалигидан шундай – соғлом ва бақувват эди. Икки укаси ва бир синглиси гўдаклигиданоқ касалланиб нобуд бўлишди. У эса шу соғломлиги туфайли омон қолди. Йигит ёшига етганида ҳам жуфтликка ўзига ўхшаш соғлом қизни танлади. Аниқроғи ўзи эмас, томиридаги қони танлади қизни. Унинг исми Аниса эди, икки ёноғи тоғ лоласидан қизил, тани қуёшда пишган буғдой рангида эди. Тишларининг оппоқлиги, текислиги форс савдогарлари келтириб сотадиган, қабила аёллари кўрганида кўзлари ёнадиган марваридни эслатар, пешонасидан энсиз тасма билан боғлаб юрадиган қуюқ сочлари қизнинг ҳаракатига монанд тўлғонарди. Киядиган либослари гоҳ яшил, гоҳ сариқ, гоҳо қизил тусда бўларди. Удумга биноан бичими тўғри қилиб тикилган бу либослар қизнинг адл қаддига қуйиб қўйгандай ярашар, фақат ярашардигина эмас, қизга ўзгача жозиба бахш этиб, ошиғи юрагини тобора кўпроқ ёндирарди.\nБелига “белбоғи мардон” боғланган йили Наврўз арафасида Ариймазнинг қариндошлари қизнинг уйига бош эгиб боришди-ю, хурсандлик билан қайтишди. Қизнинг отаси маросимга рози бўлибди. Бу хушхабар Ариймазнинг кўнглига озроқ хавотир ҳам солди. Гарчи у маросимда ҳаммаси рўйи рост бўлишини истаса-да, енгилиб қолишдан чўчирди, чунки қизнинг бақувватликда ўзидан қолишмаслигини биларди.\nМаросим удумга биноан холис кишиникида – қабила оқсоқолининг уйида ўтказилди. Катта меҳмонхонага Эрон гиламлари тўшалган, деворда эса Тангри Хурмузнинг Ахурамазда инояти билан Зардуштга етти тимсолда кўрингани тасвирланган эди. Бу дабдаба Ариймаз ва унга ўхшаган “бечора”ларнинг деворини ҳеч қачон безамаслиги аён. Хайриятки, Аниса ўзи каби “бечора”лардан. “Тенг тенги билан…” деганларидай…\nМана, қиз кириб келди хонага. Йўқ-йўқ, қиз эмас, муборак Қуёш порлаб чиққандай бўлди гўё. Зардуштга кўриниш берган Хурмузнинг етти тажаллийси жонлангандай, ҳаракатга келгандай туюлди йигитга. Қиз Наврўз байрами, яна бугунги маросим муносабати билан ясанган – битта қилиб ўрилган сочларига баҳор чечаклари таққан, бошига эзгу ният, эзгу сўз ва эзгу амални мужассамлаштирган уч таркли тақя – дўппи қўндирган, эгнидаги хитойи шоҳидан тикилган яшил либоси ошиқ қалбига одатдагидай, балки ундан-да кўпроқ олов ёқиш учун кийилгандай эди.\nАриймаз ихтиёрини бой бермаслик учун бу гўзалликка қарамасликка қарор қилди. Йўқса мақсаддан чалғиб, мағлуб бўлиши мумкин. Мағлубият эса нафақат шармандалик, балки ҳалокат демак. У қизнинг майин табассум билан бош эгишига енгилгина таъзим билан алик олди-да, қаддини эгганча икки қўлини бургут қанотидай кериб, ҳужумга ва айни пайтда ҳимояга тайёрлана бошлади.\n– Бунинг нима кераги бор? – кулиб юборди қиз. – Чиқиб айтинг, мен мағлуб бўлдим!\nБу кутилмаган эмас, айни кутилган, орзу этилган сўз эди. У ҳайратдан анграйиб қолди.\n– Мендан кучли эканлигингизни биламан, – деди Аниса. – Қабила йигитлари билан қандай кураш тушганингизни кўрганман. Курашиб ўтирганимдан нима фойда, барибир мағлуб бўламан.\n“Йўғ-эй? Қачон? Ҳа, бултур Наврўздами? Ахир яқин орада аёл зоти йўқ эди-ку! Демак, у ҳам мени пана-панадан кузатаркан-да!”\nАриймазнинг кўнгли фараҳга тўлди. Ҳовлига чиқди. Безовта бўлиб кутаётган қариндошлари унинг сўзларини шодумонлик билан қарши олиб, зоҳиран “хафа бўлган” қудаларига тасалли берган бўлишди.\nТўй дабдабали бўлмаса-да, ширингина бўлди. Тўйдаги курашда ҳам куёв қабила йигитларидан кучли эканлигини яна бир бор исботлади.\nТўйдан сўнг янги оила ўзига алоҳида туғ кўтарди.\nФарзандлари ҳам соғлом ва бақувват, бир сўзли, лекин қайсар бўлиб улғайишди. Катта ўғли Азамат ақли ва илми билан нафақат қабила аҳли олдида, балки шаҳар қабилалари уюшмасида ҳам обрў топди. Кўзини юмиб, “Авесто” готларини шундай гўзал ўқирдики, ҳазрати Довуд замонидан бери ҳеч ким бундай хушовоз бўлмагандир. Агар шу истеъдоди билан бироз итоатгўй бўлганида борми?! Ҳеч ким ундай обрў қозонолмасди!\nОташкада қошидаги мактабни битирар йили уни устозлари ибодатхона коҳинлигига тавсия этишди. Бироқ у… у Ариймаз ҳозир, айнан ҳозир адо этилишини кутиб ўтирган маросимни инкор этароқ оташкада коҳинларига қарши чиқди. “Зардушт бундай дейиши мумкин эмас, бу элатнинг кўчманчилик даврида ортиқча юкдан қутулиш учун ўйлаб топилган маросим, ҳозир бу одатнинг мутлақо кераги йўқ”, деди. “Жонивору ўсимликни ҳам азиз-авлон қилган зардушт дини инсонни бу қадар хўрламайди”, деди.\nМантиқан унинг сўзи тўғрига ўхшарди. Бироқ ҳар қандай янгилик каби бу фикр ҳам улуғларга ёқмади.\nЎтоғалари аввалига муроса қилишди. Илоҳий ҳукмни ўзгартиб бўлмаслигини, бу табиатнинг қонуни эканлигини, жониворлар орасида ҳам шундай одат ҳукм суришини далил келтириб, Ахурамазданинг хоҳиши шундайлигини исбот қилишга уринишди. Бироқ Азамат коҳинларнинг, бошқа ёши улуғларнинг, ҳатто ота-онасининг ҳам гапларига кирмади.\n– Сизларга Зардуштнинг сўзи эмас, унинг ҳукми ўлароқ ҳозиқ бўлган бемаъниликлар керак, аслида унга суиқасд қилиб ўлдирган ҳам ўзларинг! – деди дадил.\nБу анчайин қаттиқ гап эди. Ариймаз ўшанда қўрққанди. Оқсоқоллар боламни ўлдириб қўйишади, деб ўйлаганди. Бироқ коҳинлар шафқат қилишиб, Азаматни сургунга ҳукм этишди. “Қайтиб келсанг, ўлдирамиз”, дейишди. Йигит эса пушаймонликни хаёлига келтирмасди.\n– Энди қаерга борасан, болам? – сўраганди ундан энди аввалги ўтдай гўзаллиги ёнига ёшига яраша улуғворлик ҳам қўшилиб бораётган Аниса.\n– Туркутлар қабиласига! – парвойи фалак жавоб берганди ўғли.\n– Кўчманчилардан яхшилик кутиб бўлмайди.\n– Бу ерда мунофиқ бўлиб яшагандан кўра, бошга тушганни кўрган маъқул. Бегуноҳлиги учун Сиёвуш оловдан ҳам тирик чиққан экан, – жавоб қайтарди Азамат.\nШу бўйи ўғли бирон йил бедарак кетди. Аниса гарчи эрига билдирмаса-да, ўғлининг кийимларини бағрига босиб йиғлаб олишини Ариймаз яхши биларди. Биларди-ю, билмасликка оларди. Бошқаларнинг “ноқобил ўғилнинг боридан йўғи маъқул” деган “тасалли”ларига сукут билан жавоб берар экан, фарзанди албатта қайтишини юраги сезарди.\nЮраги алдамаган экан. Ўғли эрта кўкламда яширинча уйга келди. Елкасига аллақандай ёввойи ҳайвоннинг терисини ташлаган Азамат анча ўзгарган, юзлари қорайган, шундоқ ҳам бақувват билаклари яна-да йўғонлашган, қоғозу қаламга ўрганган қўллари дағаллашган эди.\n– Қандайсан, болам? – уни қучоғидан қўймай сўраганди ўшанда Ариймаз.\n– Маздага шукр. У мени қўллайди, – сокин, бироқ аввалгидай қатъият билан жавоб берди ўғли.\n– Туркутлар қандай экан? – сўраганди ўшанда Ариймазнинг қизи акасига ҳайрат билан боққанча.\n– Кўчманчилардан бекор қўрқар эканмиз. Улардай мард, бир сўзли одамларни кўрмаганман.\n– Кўк бўрига сиғинаяпсанми? – сўради Аниса.\n– Йўғ-эй, – кулди ўғли афтидан онаси кўчманчиларнинг эътиқодини билганидан ҳайрон қолиб. – Мен Маздага ибодат қиламан. Ҳеч ким менга халал бермайди. Улар ҳатто бизнинг эътиқодга қизиқиб қолишди. Чунки Ахурамазда билан Кўк Тангрининг сифатлари бир-бирига ўхшар экан. Биласизми, мен уларга нима дедим? Аслида Яратгувчи битта, биз билган номлари эса Уни бизга англатувчи турли йўллар, холос, дедим…\n– Юринглар, ота, она, сизларни олиб кетаман! – ниҳоят мақсадга ўтди тонг отаётган пайтда Азамат.\n– Қаерга, болам? – сўради келганидан бери унга термилиб ўтирган она маъюсгина овозда.\n– Бемаъни одатлар йўқ жойга. У ерда ҳам кунимизни кўра оламиз.\n– Туркутлар деҳқончилик нималигини билишмаса, ярим ёввойи бўлишса…\n– Унчалик эмас. Улар ҳам чорва боқишади. Бунинг устига… овчилик яхши экан. Мен камондан отишни ўрганиб олдим.\n– Қаерда бўлсанг ҳам, омон бўл, болам. Биз бормаймиз! – деди қатъият билан Ариймаз.\nЎғли ўшанда маъюсгина бош эгиб чиқиб кетганди. Ора-чорада ўшандай яширинча келиб турди. Бу орада қандайдир бир туркут қизга уйланганини ҳам айтди. Охирги келганида ота-онасини бирга юришга қистаб, роса ялинди.\n– Ота, она, бошқа кўришмасак керак, – деди у кўзидаги ёшини зўрға тийиб. – Туркутлар бошқа жойга кўчиб кетишаяпти. Узоққа. Мен… улар билан кетаман.\n– Оиланг билан бирга қайтиб кел, ўғлим. Қилмишингдан пушаймонлигингни айтсанг, ўтоғалари сени кечиришади. Ватандан узоққа кетиб бўлмайди, – зориллади она.\n– Кейин уларнинг бемаъни эътиқодига бўйсунишим керак бўлади, она. Ахир Зардушт ҳам ўз эътиқодини сақлаб қолиш учун Эронга кетишга мажбур бўлмаганмиди?\n– Сен киму, улуғ Хабарчи ким, ўғлим?\n– Мен қайтмайман, она!\nАриймаз ўғлига эътироз билдирмади. Гарчи индамаган бўлса ҳам, ичида унинг сўзларини маъқулларди. Кетаётганда ҳам хотини ва болаларига шу ерда хайрлашишни буюрди-да, ўзи уни пана йўллар билан шаҳар ташқарисигача кузатиб чиқди.\nОтасини қучоқлаб, хўшлашаётган ўғли унга бир гап айтди. Бу гапни Ариймаз кейинчалик кўп эслаб юрди. Шундан кейин ўғли бошқа қайтиб келмади.\nЯгона қизи – Равшаной ҳам акасидан қолишмади. Бўйи етгач, уйга келган совчиларни қайтара бошлади. Маросимда учта йигитни чирпирак қилиб йиқитди. Шундан кейин қабила йигитларидан ҳам, бошқа қабилалардан ҳам уни сўраб келишга ҳеч ким ботинолмади. Коҳинлар эса Азаматнинг олинмай қолган ўчини унинг оиласидан олишга имкон туғилганидан севинишдими, ҳар қалай, атайлаб турмушга чиқмай, Мазданинг қонунларини писанд қилмади, дея айблаб, Равшанойни оташкада қошидаги сиҳатгоҳга ҳамшираликка жўнатишди. Қучоғидаги қизининг келин бўлиб эмас, беморлар қошига ҳамшира бўлиб кетаётганини кўрган Анисанинг кўзёши дарё-дарё бўлди. Энди унинг мағрурлигидан асар ҳам қолмаган, шундоқ ҳам фарзанд доғи эгган қадди букилиб, юзидаги ажинлари кўпайган эди.\nАриймаз қизининг нега бундай саркашлик қилаётганини тушунмади. Бироқ нимагадир унинг фикрини маъқуллагиси келарди. Шунинг учун у гарчи фикрини очиқ айтмаган бўлса ҳам, қизига бир оғиз қаттиқ гапирмади. “Тенг тенги билан…” деганлари тўғри. Бу – табиат қонуни. Равшанойга тенг йигит бу шаҳарда йўқлигини Ариймазнинг ўзи ҳам яхши биларди. Агар тенги чиқса, қизи ҳам худди онасидай курашмай таслим бўларди. Ота буни ҳам англарди.\nРавшаной итоатгўй ҳамшира бўлиб ишлади. Дам олиш кунлари уйга келганида ҳам, онаси уни йўқлаб борганида ҳам бирон марта ўз ҳаётидан, ишидан нолимади. Бирон йил шу тахлит ўтгандан кейин қиз ўз-ўзидан ғойиб бўлди. Шифохонадаги ҳамширалар уни қандайдир қисиқ кўз туркий йигит билан кўришганини айтишди.\n– Яна кўчманчилар. Уларнинг болаларимда нима қасди бор экан? – зорланди она.\nАриймаз эса гарчи буни ошкор билдирмаса-да, қизининг қароридан хурсанд эди. “Тенг-тенги билан”, деганлари тўғри. Ўша йигит олис юртдан Равшанойни излаб келибдими, демак, унинг тенги. Буни унга томиридаги қони билдирган. Ариймаз табиат қонуни адашмаслигини биларди. Қизи, албатта, бахтли бўлади!\n– Подшоларимизнинг ўзлари туркийлар билан қудалашишаяпти-ку, – хотинига тасалли бермоқчи бўлди Ариймаз.\n– Менинг орзу-ҳавасларим-чи?! Энди қизимни кўрмайманми?! Унинг болаларини ҳам кўрмайманми?! Биттасини дарди етмаётувдими менга?! – зор-зор қақшади хотини.\n– Қўй энди, қаерда бўлсаям омон бўлишсин!\nПолапонларини учирма қилиш – қушларга хос. Қарангки, одамзот бунга чидолмас экан. Айниқса, хотини. Равшанойнинг қилмишидан кейин қадди бутунлай букилиб қолди. Ариймазнинг ўзи ҳам эл-уруққа аралашишга ор қилиб, уйдан чиқмайдиган бўлди.\nУларнинг сўнгги умиди – кенжатой эди. Бу бола ўжарлигу эркаликда акаси, опасидан қолишмаса-да, ота-онасининг ягона умидига айланганлиги учун энди анча сипо бўлиб қолганди. Ота-она Азамат ва Равшанойнинг орзу-ҳавасини шу боладан кўришди. Яхши жойдан қудалашишди. Ўзидан итоатгўй, мўмин-қобил қизни келин қилишди. Унинг болалари ҳам шундай итоатгўй, шундай мўмин-қобил бўлишди. Мактабда номигагина ўқишди. Отаси, бобосига ўхшаб деҳқончилик қилишди. Уйда чорва асрашди. Шу билан умр ўтиб кетаверди. Неваралар ҳам балоғатга етган заҳоти уйланишди.\nШу пайтларда Аниса бетоб бўлди. Аввалига унинг ўзи ҳам, бошқалар ҳам буни ўткинчи дард деб ўйлашди. Лекин маълум бўлишича, бу бошқача касаллик экан. Аниса алаҳлайдиган одат чиқарди.\n– Кўк бўри, Кўк бўри, – дерди у нуқул олисларга тикилиб. – Болаларимни қаерга олиб кетдинг? Уларни қайтариб бер, Кўк бўри!\nАриймаз бу ҳолга жим қараб туролмади. Оташкада коҳинларини чақиртириб, “Авесто”даги девларни лаънатлайдиган дуолардан ўқитди. Бироқ бу дуолар акс таъсир қилар, Анисанинг аҳволи ёмонлашиб борарди. Унинг алаҳлаши кучайиб, уззукун ғойибдаги суҳбатдошига нола қилиб, йиғлайдиган одат чиқарди.\n– Кўк бўри, сенга нима ёмонлик қилдим? Болаларимни қаерга олиб кетдинг? Уларни қайтариб бер! Бағримга қайтар болаларимни!\nАриймаз хотинининг умри ниҳояланиб бораётганини сезиб турарди. Шунинг учун иложи борича унинг кўнглига қарашга ҳаракат қилар, ёнидан жилмай ўтирарди. Бир куни ҳуши жойига қайтгач, Аниса эрига деди:\n– Беҳушлигимда нима деяпман, отаси?\n– Нуқул Кўк бўри, дейсан. Қўй, онаси, болаларингдан рози бўл. Ўзингни ҳам қийнама.\n– Мен улардан розиман. Лекин сиз ҳам бир нарсани билишингиз керак. Улар… улар мен туфайли туркийлар қавмига қўшилишди.\n– Бу нима деганинг?! – ҳайратдан лол бўлди Ариймаз.\nХотини йўталиб, гапиришга қийналди. Ариймаз унга сув тутди. Кейин елкасидан ушлаб, ўрнига ётқизиб қўйди.\n– Гапимни эшитинг, отаси. Кейин буни айта оламанми, йўқми, билмайман, – хотини кутилмаганда дадил овоз билан гапира бошлади. – Мен асли туркутлар наслиданман.\nАриймаз бу кутилмаган иқрордан шошиб, гапини йўқотиб қўйди. Анграйганча ўтираверди. Ниҳоят, тили сўзга келиб: “Боболарим сенинг аждодларингни яхши билишар эди-ку”, – деди.\n– Буни боболарингиз ҳам эслолмайди, – деди Аниса. – Катта бобомнинг отаси туркут йигит бўлган. У ҳам худди бизнинг Азаматга ўхшаб, қавмидан қувилиб, биз томонга келган. Устушоналик қизга уйланган. Болалигимда ўша бобомнинг хотини – Оша бувим менга чоли Кўк бўри ҳақида айтганларини эртак қилиб сўйлаб берарди. Ўша эртаклар менинг кўнглимга шунчалик жо бўлганки… ўшандан бери Кўк Бўри деганлари ҳамиша менинг хаёлимда яшади. Йўқ, буни шунчаки хаёл деб бўлмайди. Болалигимда туркийларнинг онаси – ўша Она Бўри аллалаб ухлатганини, тушимга кириб, мени тўлин ойли тунда баланд тепаларга олиб чиққанини, мени ёнига ўтқазиб олиб, ойга қараб чўзиб-чўзиб улиганини биламан. Тўйимиз бўлаётганда у пешонамдан ўпиб, сизга топширган. Фарзандли бўлганимизда болаларимнинг бешиги тепасида увуллаб, алла айтарди. Ўша Кўк Бўри ҳали ҳам мен билан яшайди, ишонасизми?\n– Ўзингни уринтирма, хотин, – Ариймаз хотинини тинчлантиришга ҳаракат қилди. – Тангри бизга шу кунларни раво кўрибдими, бу ҳам бежиз эмасдир… Ухла, хотин, кўзингни юм.\n– Мен алаҳлаётганим йўқ! – кўзлари чақнади аёлнинг. – Ҳар доимгидан кўра ҳозир ҳушёрроқман… Ҳозир у қариган… Мадорсиз… Ҳатто улишга ҳам ярамайди… Яқинда ўлади… Болаларимизнинг дилига ҳам менинг кўнглимдаги ўша эътиқод ўтиб, уларни туркийларга яқинлаштирган. Шундай, отаси… болаларимиз… болаларингиз мен туфайли ўз қавмини ташлаб кетди. Шундай… отаси. Мендан рози бўлинг…\nХотинининг ёш қуйилган кўзлари мангуга юмилиб борарди.\nШундан кейинги воқеаларни Ариймаз аввалгидай ҳушёрлик билан эслолмайди. Невараларнинг болалари ҳам улғайди. Улар ҳам турмуш қуришди, фарзанд кўришди. Лекин уларнинг орасидан ҳеч ким мавжуд қоидаларга қарши бош кўтармади. Ҳаммалари тобора итоатгўй бўлиб боришарди. Одамлар Азамат ва Равшанойни ҳам, ўзларини ҳам унутиб юборишди. Балки Азамат билан Равшаной ҳам улуғ Ахурамазда ҳузурига равона бўлишгандир? Ахир уларнинг укаси – итоатгўй, мўмин қобил кенжатой ҳам ўтган йили бу дунёни тарк этди-ку. “Йўқ, йўқ, улар ҳаёт, мен тирикман-ку”, ўйларди Ариймаз.\nАриймаз сўнгги яқинидан ҳам айрилганлигини ўша кенжатойи вафот этганда сезганди. Кенжатойнинг бор-йўқлиги кўп-да билинмаса ҳам, отасига суянчиқ экан. Сўнгги суянчиқ. Невара-чеваралар Ариймазга яхши қарашди, иссиқ-совуғидан хабардор бўлишди. Лекин суянчиқ бўлишолмади.\nАриймаз кундузи шаҳарда бемақсад кезиб юрадиган бўлди. Унинг тенгдошлари ё нариги дунёга кетишган ё бўлмаса, болаларини дуо қилиб уйдан чиқмай ўтиришади. У эса… унинг жисмоний соғломлиги ва руҳий беҳаловатлиги муқимликка қўймасди. У шаҳар кезиб, ўзига яқин хотира қидирарди. Шаҳар четидаги оташгоҳ унга ана шундай хотира берувчи маскан эди. Бу даргоҳ қошидаги мактабда ўзи ҳам, болалари ҳам савод чиқаришган. “Авесто”хонлар уларга устоз бўлиб, муқаддас китоб ҳикматларини шарҳлаб беришган. Шу ерда Азамат ўша маросимга қарши чиқиб, нутқ сўзлаган. Шу даргоҳ қошидаги ҳов анави, қизлар тўпланиб турган жойда, сиҳатгоҳда, Равшаной бир йил ҳамшира бўлиб ишлаган. У ҳам гарчи сўз билан бўлмаса-да, амали билан мавжуд қонунларга қаршилик кўрсатган. Ҳозир улар қаерда экан? Соғ-саломатмикин?!\nТунлари Ариймаз бедорликдан қийналарди. Баъзан эса уйқу ҳам бедорликдай туюларди. Унинг Анисаси ёнида Кўк Бўри билан келиб, узоқларга – баланд тепаликка олиб борар, Кўк Бўри ойга қараб узоқ увлаётганида эрига қараб: “Қаранг, мунчаям чиройли манзара. Ўшанда туркутлар ёнига кетиш керак эди, отаси”, – дерди.\nЧевараларнинг болалари ҳам бола-чақалик бўлишганда Ариймазнинг умри нафақат кечалари, балки кундузлари ҳам уйқу ва бедорлик орасида ўтадиган бўлди. Унинг авлодлари тобора ўзидан кўпайиб борар, Ариймазнинг назарида, кўпайгани сари кичрайиб, майдалашиб боришарди. Ой невара, пан невара деганларининг сони шунчалик кўпайиб кетган эдики (Аниса буни кўрганда, балки икки боласининг ҳажрида ўртанганига афсус қилармиди?), Ариймаз уларнинг бирини иккинчисига адаштириб юборар, бирини исми билан бошқасини чақираверарди. Авлодлар бунга хафа бўлишмас, “бобомизнинг эси кирарли-чиқарли бўлибди”, деб кулиб қўйишар, “лаббай”, деб жавоб бераверишар эди. Ариймаз энди аввалгидай шаҳар кезолмас, уйининг остонасида ўтириб, ўтган-кетганни томоша қиларди.\nТавба, унинг кўзига нафақат ўз авлоди, балки бошқалар ҳам кичрайиб, майдалашиб кетгандай эди. У ўтирарди-ю, гўё кўчадан, унинг кўз ўнгидан шарпалар юзиб боришарди. Узун-калта, катта-кичик шарпалар. Фақат ейиш ва ичишга, бир хил кун кечиришга ярайдиган шарпалар. Баски, уларнинг ҳеч қайсиси Ариймазнинг катта фарзандларидай бўлолмайди. Йўқ, Ариймазнинг эси оғиб қолмаганди. У ҳамон ўз фарзандларини, Кўк Бўрининг авлоди бўлган Анисасини яхши эсларди. Уларнинг сиймосини авлодларидан қидирарди. Қайсидир қилиғи уларни эслатса, қувониб кетарди. Афсуски, бундай қувонишлар тобора камайиб борарди. Бу ҳолатга қараб, Ариймаз ўзининг иззати битиб, бу дунёдан кетиш фурсати келганлигини англарди. Англарди-ю, унинг чорасини тополмай ҳайрон эди. Ариймаз имонли зардуштий сингари ўз жонига қасд қилиш учун Ахурамаздадан қўрқарди. Шунинг учун сўнгги куни келишини кутишга қарор қилди. Ўша кун эса келақолмай, Ариймазни интизор қиларди. Пан неваралар ҳам оилали бўлиб, ўзларининг туғларини кўтарганлари сари Ариймазнинг интизорлиги ошиб борарди. Энди у уйдан ҳам чиқолмас, бироқ ҳали ҳам ақли соғлом, олдига кириб-чиққан шарпаларни кўриш учун кўзлари саломат эди. Шарпалар эса тинмай юришар, туришар, киришар-чиқишар, тирикчилик дардида чумолилар каби тиним билишмасди. “Булар чарчамасмикин, ахир мен яшайвериб чарчадим-ку, бир хилликдан зерикмасмикин, – дерди Ариймаз. –Мен аллақачон зерикканман. Баски, жонимни олмасанг, ақлимни олиб, мени бу туссизликдан қутқар”, – деб Ахурамаздага илтижо қиларди. Афсуски, Улуғ Тангрининг қулоғи бу илтижоларни эшитмасди.\nНиҳоят, пан неварасининг катта ўғли бўйига етиб, “белбоғи мардон” боғлаган йили Ариймаз ўша маросим бўлишини англаб етди. У маросимни кун санаб кута бошлади. Овқатдан ўзини тийди. Мана, авлодлари оташкадага чақиртирилди. Ариймаз ўзича тасаввур қилди. Оташкаданинг энг улуғ коҳини – муъбад уларга бу маросим Улуғ Ахурамазданинг хоҳиши билан Унинг Элчиси – Зардуштга ваҳий орқали етказилган илоҳий буйруқ эканлигини, унга қарши чиқиш Яратганга қарши чиқиш билан тенглигини, бу маросим ҳатто ҳайвонлар орасида ҳам амал қилинишини тушунтираяпти. Авлодлари эса ибодатхонадаги мангу оловга термилганча бир сўз демай, сукутга ботишган.\n– Бу ишни бегона авлоднинг биринчи вакили бажариши керак. Бу – муқаддас маросим!\nБош коҳиннинг метин нигоҳи ва иродаси қаршисида Катта Бегона “миқ” этмай бош эгган. Ниҳоят, улар юзларида розилик аломати зуҳур этган сукут билан бош руҳоний қаршисидан – ўзлари тиз чўкиб ўтирган эроний гилам устидан туришди. Бош коҳин маросим кунини белгилади.\nАвлодлар оташхонадан келишгани заҳоти Ариймазга янада меҳрибон бўлиб қолишди. Кунда бир кирмайдиганлари соат сайин киришар, унинг соғлигини суриштиришар, аёллари турли-туман таомлар келтиришарди. Шунда Ариймазнинг эсига катта ўғли Азаматнинг ўша сўнгги видолашув куни айтган сўзлари тушди.\n– Бу маросим гуноҳ, катта гуноҳ! – деганди у. – Бундай гуноҳ қилишдан бизнинг авлодни Ахурамазданинг Ўзи асрасин.\nАриймаз авлодини гуноҳга қўймаслик учун ўша гуноҳни ўзи қилмоқчи бўлди. Ўша кундан овқатга қайрилиб қарамади. Бироқ бандасининг айтгани бўлавермас экан. Маросим куни, барибир, келди.\nАриймазни ибодатхона яқинидаги баланд бинонинг томига олиб чиқишди. Унинг кўзига ўша қадрдон бино – оташкада кўриниб турарди. Деворларидан путур кетса-да, унча ўзгармабди. Анчадан бери кўрмаганди. Эллик йил бўлдими, юз йил бўлдими, кўрмаганига, Ўзи билади!\nУ орқасидан Катта Бегонаси итоатгўй ва майда қадамлар билан юриб келаётганини, қадам олишидан оёқлари титраётганлигини, бироқ маросим ҳақида ноўрин гапиришга, уни инкор қилишга тарбиясидаги итоатгўйлик йўл қўймаганлигини сезиб турарди.\n“Демак, унинг қалбида мен ва хотинимнинг қайсарлиги бор. Лекин уни изҳор этишга журъати йўқ. Майли, ҳеч бўлмаса, қалбида у бундан норози бўлса, кўнглида қилаётган иши нотўғрилигини билиб, ундан нафратланса, мен шунга ҳам розиман!”\n– Мен сендан розиман, болам! Бошла! – хаёлан бегонасига мурожаат қилди Ариймаз.\nКатта Бегона титраётган ингичка, қувватсиз қўллари билан Катта бобосининг елкаларидан ушлади. Ариймаз беихтиёр кўзларини юмди. Шунда унинг эсига Азаматнинг отасини бақувват қўллари билан қучоқлаб айтган гаплари тушди: “Ота, яқинда Кун ботиш томондан оқ туя минган Халоскор келади ва бундай лаънати маросиму одатларни йўқ қилади. Унга эргашганлар эса саодат топадилар. Бу сўзни Улуғ Зардушт башорат этган, ота. Ҳадемай, шундай бўлади, ота, ҳадемай!”\nАриймаз ўзининг еттинчи авлоди – бегонаси томонида томдан итариб юбориш йўли билан қатл этилган куни Кун ботиш ёқдаги ўша Улуғ Халоскор оқ туясига миниб, Ясриб заминига кириб келганди.\nТАНГРИТОҚҚА ЎРЛАЁТГАН ЎҒЛОН\nИстамин кўзини очганда ўтовнинг тепасидаги туйнук – тобдон очиб қўйилган, унда тонгнинг бўзариб отаётганлиги кўриниб турарди. Онаси доим шундай – жуда эрта туради-да, тобдонни очади. Эмишки, тонгда кўк узра учиб ўтаётган Умай она шу туйнукдан ризқ-насиба ташлаб кетармиш.\nҚабила эркакларининг писиб бориб ваҳший ҳайвонларга найза отишлари, жайрон овлашлари, камоннинг мўлжалга бехато санчилиши, ов қушларининг пастга ўқдай шўнғиши йигитчанинг томиридаги қонни жўштириб юборди. Кўрган туши тамоман эсидан чиқди. Отаси Бургут баҳодир билан қуён, ҳатто олқор овлашди. Отаси мамнун бўлиб унга кўз қисиб қўйди.\nАтроф-жавониб айни кўклам оғушида. Ён-вердаги дала ҳам, ҳув узоқлардан кўринган қирлар ҳам яшил либосини кийиб, дала чечаклари қизларнинг чаккаларини безаган. Ҳув анави ерда Истаминнинг бўй етган амакиваччалари йиғилиб, қиқирлаб алланимани муҳокама қилишганча ўсма қўйишяпти. Берироқда ўн-ўн икки ёшли қизчалар тойчоққа минишни ўрганишяпти. Аёллар бунга эътибор бермай ўз юмушлари билан андармон. Чунки туркийларнинг қизлари балоғатга етгунча рўзғор ишлари билан бирга от миниш, ўқ отиш, ов қилишни билишлари шарт эди. Истаминнинг онаси ўчоққа ўтни ланғиллатганча, шопириб-шопириб сут пиширяпти. Уни ёнида амакисининг хотини – чечаси ўчоқ қиздириб, нон ёпяпти. Уларнинг атрофида уч-тўрт ёшли болакайлар тол хивичдан от ясаб, ўйнашяпти. Анча нарида катта момоси Туркой момо кичик чевараларини қаршисига тўплаб, ниманидир сўзлаяпти. Момонинг гоҳ қўлларини силкитиб, гоҳ бош чайқатиб, гоҳ гавдаси силкиниб гапиришидан болакайларга чўпчак айтаётганга ўхшарди. Эртак балки Ўғуз Хон ёки Кўк Бўрининг туркийлар қавмини асраб қолгани ҳақида бўлса керак. Истамин ҳам бир вақтлар Туркой момодан шу эртакни эшитган. У шундай айтиларди:\nМуттасил иштиҳасизлик, тунлардаги бедорлик, тушкунлик ва умидсизлик ўз ишини қилди. Вақт ўтиши билан йигитнинг буғдойранг юзи сарғайиб, танасини дармон тарк эта бошлади. Унинг кўзларидаги ўт сўниб, қорачиғи хиралашиб борарди. Қишнинг рутубатли кечаларида юраги қаттиқ сиқилган ошиқ ўтовнинг кигизини йиғиб ташлаб, кўкрагини зах ерга босганда сал-пал ҳаловат туйди, буни одат қилгани эса бошига бало бўлди. Иситмаси кўтарилиб, дарди ошкор бўлгач, ота-она росмана талвасага тушиб қолишди. Энди унга туркона дорилару, шомонларнинг “алас-алас”и ҳам фойда қилмаётганди.\nКўклам келгани сари Истаминнинг ҳалокати яқинга ўхшарди.\nЛочин беканинг ранги оқариб кетди, Бургут баҳодир ўғлини нақ ажалнинг қаърига юбораётган эди. Тангритоғ анча узоқ, юксак тоғ бўлиб, унга одам боласи чиққанлиги маълум эмас эди. Балки ҳали ҳеч ким уни ошиб ўтмагандир? У тоғда нималар, қандай ваҳшийлар, газандалар бор, ким билади?\nКўз юзини ювган бечора она эрига қарата:\nЎнгирдан ўнгирга, қияликдан тикликка ўрлаб бораётган Истамининг юраги яна безовта бўла бошлади. Бироқ бу безовталик ёр висолига интиқ ошиқнинг интизорлиги бўлиб, Истаминни яна тезроқ, юқорироқ, илдамроқ юришга ундарди. Белига от ёлидан ўрилган арқонни боғлаб олган ёш забткор арқоннинг нариги учидаги чангакни юқорига отар, у илингач, тортиб-тортиб қўяр, тушиб кетмаслигига ишонч ҳосил қилгач, икки қўллаб арқонга осилганча, оёқларини ишга солиб, юқорига ўрларди. Чиқиб олгач, яна шу ҳаракатни такрорлаб, юксакка интиларди.\nКеч кира бошлади. Қорайиб турган чўққи Истаминнинг кўзига балодай кўриниб кетди. Унга қарамасликка ҳаракат қилиб, кичик бир ғорга кирди. Устидаги йўлбарс терисига ўраларкан, тиши тишига тегмай такиллади. Хуржунига солиб олган чўп-хасак билан олов ёқмоқчи эди, эплолмади. Совуқдан қотиб қолган қўллари унга бўйсунмади. “Тамом, ўламан шу ерда, – ўйлади Истамин. – Алвидо эй ота, она, оғайни-қариндошлар, мендан рози бўлинглар! Хайр, гўзалим Равшаной!”\nБўри увлаб-увлаб секингина пастга тушиб кетди. Сеҳрланиб қолган Истамин анчагача ўзига келолмай ўтирди. Ғор ичига ой нури тушди. Йигит, ниҳоят, қони жўшиб, танасига иссиқлик югурганини сезди. Қутлуғ бу ҳолат унга яхшиликдан, яхшилик бўлганда ҳам улуғ эзгуликдан, ёруғ бир бахтдан дарак берарди. Истамин ғор ичидан бир чақмоқ тош топди. Ўтинларни тўплаб ўт ёқди. Тонг отишини бесабр кутаркан, тез-тез чўққига қарар, уфқ ёришса бўлгани, уни шаксиз ишғол этажагига ишонарди. Кўнглида шу ишонч билан кўзи илинди.\nАйни шу пайтда ўша нурафшон шаҳарда яшаётган, қалбига чироқ ёқса ёришмаётган бир қиз – Равшанак “ялт” этиб қаради. Атрофда ҳамма ўз иши билан андармон, садо эса унинг қалбиданми ёки олис-олисданми, келарди. Унинг мовий кўзлари атрофга оташхонадаги мангу оловдай аланга сочди. Лаблари бетоқат пичирлади:\nЗУҲРА МАМАДАЛИЕВАНИНГ ҲИКОЯЛАРИ ҲАҚИДА\nЖиззахлик ёш адиба Зуҳра Мамадалиеванинг ҳикоялари адабиёт мухлисларига кўп ҳам маълум эмас. Боиси камсуқум бу ижодкор республика матбуотида кўп ҳам кўринмаган. Унинг танишиб чиқиш учун топширган бир нечта ҳикоялари ўзининг сюжети, воқеалар ривожи ва кутилмаган ечими билан эътиборни тортдики, носиралар сафига яна бир истеъдод эгаси қўшилганига амин бўлдик.\nҲикоялар сюжети олис ўтмишга, зардуштийлик даврига бориб тақалади. Йўқ, Зуҳранинг ҳикояларида аниқ, конкрет бир тарихий сиймо кўринмайди. Ҳикояларнинг қаҳрамонлари тўқима шахслар. Бу асарларда фақат макон, муҳитгина олис мозийдан дарак беради. Ҳикояларда ҳаракат қилаётган қаҳрамонларни бир сўз билан ўзлигини излаётганлар, ўз қадрини англаш йўлида азият чекаётганлар, умр, адолат ва қондошлик моҳиятини билишга интилувчилар деб атаган маъқул.\nЎз мақсади нима эканини англай олмай қийналган, охири отасининг маслаҳати билан Тангритоққа жўнаган Истамин, ўғли Тангритоғдан қайтиб келмаслиги мумкинлигини англаса-да, нажот фақат мана шу тоғда эканига ишонган Бургут баҳодир (“Тангритоққа ўрлаётган ўғлон”), умри давомида аждодлари удумига кўра белгиланган бир қанча маросимларни бошидан кечирган, ота-боболари каби яшаб, ўзидан яхши из – қабиласи удумлари ва одатларини ҳурмат қилувчи фарзандлар қолдириш умидида яшаган Ариймаз, шижоаткор, исёнкор Азамат (“Маросим”) – буларнинг бари боболаримизнинг қиёфаларидир.\nЗуҳра Мамадалиеванинг мазкур икки ҳикоясини “Шарқ юлдузи” журналига тавсия этар эканмиз, умидли бу носирага изланишдан тўхтамасликни, толмасликни тилаймиз.\nУмай она – қадим туркийлар эътиқоди бўйича оила, болалар ва аёлларнинг ҳимоячиси, Кўк Тангрининг рафиқаси бўлган илоҳа, оққуш қиёфасида тасаввур қилинган.\nКўк Тангри – қадимий туркийлар эътиқоди бўйича улуғ Тангри, ер, осмон, жами мавжудотни яратган қодири қудрат, бургут қиёфасида тасаввур қилинган.


Озарбайжон Арманистон АЭСига ракета зарбаси билан таҳдид қилди — Sof.uz\nОзарбайжон Мудофаа вазирлиги Арманистоннинг Мецамор шаҳри яқинида жойлашган атом электр станциясига юқори аниқликдаги ракета зарбасини етказиш мумкинлигини маълум қилди.\n"Арманистон Озарбайжон Қуролли кучларида мавжуд Арманистон учун ҳалокатли бўладиган Мецамор АЭСига аниқ зарба беришга қодир бўлган янги ракета тизимлари ҳақида унутишмасин", - дея Озарбайжон Мудофаа вазирлиги матбуот хизмати раҳбари полковник Вагиф Даргаҳли сўзларидан иқтибос келтирди Ozu.az портали.\nДаргаҳли АЭСга зарба бериш эҳтимоли ҳақида гапириб, Арманистоннинг катта ҳудудларини сув босишига олиб келадиган Мингечевир сув омбори тўғонига зарба бериши мумкинлиги ҳақидаги саволга ҳам жавоб берди. Озарбайжон Мудофаа вазирлиги вакили шунингдек, мавжуд ҳарбий ҳаво мудофаа тизимлари тўғонга зарба беришга йўл қўймайди деди. Шунингдек, у Озарбайжонда Мингечевир сув омбори тўғонини мустаҳкамлаш бўйича олиб борилаётган ишларга тўхталди.\nМингечевир шаҳри яқинидаги майдони 600 кв. м. бўлган сув омбор 1953 йилда Кура дарёсида қурилган. Сув омбори Мингечевир ГЭСида (402 МВт) электр энергиясини ишлаб чиқаришни таъминлайди ва суғоришда ҳам ишлатилади.\nАрманистон атом электростанцияси 70 йилларда қурилган, ҳозир унинг иккита энергоблокидан биттаси ишлаяпти. Одатий тартибда АЭС мамлакатнинг учдан бир қисм электр энергиясини ишлаб чиқаради, аммо 1 июлдан бошлаб у режали таъмирлаш учун тўхтатилди. Энергия блокининг янги ишга туширилиши 3 сентябрга мўлжалланган. Арманистондаги АЭС фаолияти билан «Росатом» шуғулланади.\nМингечевир сув омбори ва Арманистондаги атом электр станциясининг тўғонига мумкин бўлган ҳужумлар мавзуси оммавий ахборот воситаларида бир неча бор муҳокама қилинган. 2014 йилда Миллий экологик прогнозлаш маркази раҳбари Телман Зейналов Haqqin.az нашрига берган интервьюсида агар тўғон портлаб кетса, Бокуга қадар сув келиши мумкинлигини айтган эди.\nКеча, 19:10 1625\n28.07 06:33 209 Жаҳон\n15.07 21:06 411 Жаҳон\n15.07 18:54 264 Жаҳон


Пуллик иловаларни текинга юклаймиз (1-қисм) - Terabayt.Uz\nФранцуз мода дизайнери Коко Шанел айтганидек: «Ҳаётда энг яхши нарсалар текин, иккинчи энг яхшилари эса ўта қиммат бўлади».\nУшбу иқтибосга смартфонлар нуқтайи назаридан қарасак, чиндан ҳам шундай зўр иловалар борки, уларни текинга топиш мумкин, бироқ баъзи яхши иловалардан фойдаланиш учун маълум миқдорда пул сарфлашга тўғри келади.\nМасалан, PUBG Mobile, Fortnite каби ўйинларни бепул ўйнаш мумкин бўлса, Final Fantasy, Limbo, The Room Series кабилар учун тўлов қилиш талаб қилинади. Бундай пуллик иловаларни текинга олиш имкони ҳақида ўйлаб кўрган бўлишингиз аниқ.\nИловаларни пулга тортиб олишни хоҳламайдиган ёки бунга имкони бўлмаганлар учун қуйида 5 та (ва кейинги қисмда ҳам 5 та) қонуний усулларни келтириб ўтамиз. Улар ёрдамида сиз пул тўламаган ҳолда пуллик дастурларни текинга қўлга киритишингиз мумкин бўлади. Қуйида келтирилган усулларнинг кўпи, асосан, Android қурилмалар учун мўлжалланган, бир қанчаси эса iOS, Windows ва macOS'да ҳам иш беради.\nУчинчи томон дўконларидан пуллик иловаларни юклаш\nҚуйида учинчи томон дўконларидан пуллик иловаларни юклаш ҳақида маълумот бериб ўтамиз. Бунинг учун сиз, аввало, қурилмангиз созламаларига ўтиб, номаълум манбалардан илова юклашга рухсат беришингиз керак бўлади.\nПуллик иловаларни текинга юкланг\nAppsFree оддий ва содда илова бўлиб, унинг ёрдамида айни дамда қайси пуллик иловалар текин тарқатилаётганини билиб олишингиз мумкин бўлади. Илова асосий экранида айни дамда 100% чегирмага эга қатор иловалар рўйхати келтирилган. Ушбу рўйхатни иловаларнинг минимал рейтинги, юклашлар сони, категориялар ва ҳ.к. бўйича фильтрлашингиз мумкин.\nШу билан бирга, фильтрлардан маълум дастурчи яратган, реклама ва ички харидларга эга иловалар кўрсатилмаслигини белгилаб қўйсангиз ҳам бўлади.\nAppsFree'да аниқ бир иловани қидириш ёки сиз хоҳлаган илова текин тарқатилаётганидан хабардор бўлиш имкони бўлмаса-да, маълум категория иловалар учун билдиришномаларни ёқиб қўйиш мумкин.\nУшбу илованинг ўзида рекламалар бор, бироқ 30 сониялик видео-реклама кўриш билан дастурдаги барча рекламалардан 24 соатга халос бўлсангиз бўлади. Умумий қилиб айтганда, AppsFree қидирув функцияси ва билдиришнома созламалари сабаб пуллик иловаларни бепул юклашда қўл келувчи энг мақбул иловалардандир.\n•AppsFree'ни бепул юкланг (ичида рекламалар бор)\nЮқоридаги иловани яратган дастурчи томонидан ишлаб чиқилган AppSales иловаси сизга пуллик иловаларни бепул юклашга ёрдам беради. Илова ёрдамида нафақат вақтинчалик бепул, энг оммабоп иловалар билан танишишингиз, балки маълум илова нархлари тарихини кўришингиз ҳам мумкин. Исталган илова устига узоқ босиб турсангиз, барча тафсилотлар кўрсатилади.\nAppSales сизга нафақат 100% текин, балки катта чегирмали дастурларни ҳам кўрсатиб беради.\n•AppSales'ни бепул юкланг (ичида рекламалар бор)\nPaid Apps Gone Free ёки PAGF ҳам юқоридаги икки илова сингари вақтинчалик бепул тарқатилаётган иловаларни кўрсатади. Илованинг қидирув функцияси анчайин такомиллашган бўлиб, унинг ёрдамида сиз иловаларни рейтинги, юклашлар сони ва доимий нархи бўйича фильтрлашингиз мумкин. Бундан ташқари, қидирув натижаларида ички харидлар ва рекламаларга эга дастурлар кўрсатилмаслигини белгилаб қўйиш имкони ҳам мавжуд.\n•PAGF'ни бепул юкланг\nРўйхатдаги аввалги элементлардан фарқли ўлароқ, Aptoide илова эмас, балки худди Play Store каби, учинчи томон иловалар дўкони ҳисобланади. Ушбу дўкондан зўр иловаларни текин юклаш имкони бор. Эътиборли жиҳати шундаки, Aptoide аслида премиум бўлган иловалар яратувчилари билан шартномага эга. Масалан, Nova Launcher Play Store'да пуллик, лекин Aptoide'да текин. Aptoide дўконидан, шунингдек, Facebook, Roblox, Supercell сингари йирик компаниялар иловаларини топсангиз ҳам бўлади.\nАгар қурилмангиз хавфсизлигидан хавотир олаётган бўлсангиз, ўзингизни ташвишга қўймай қўя қолинг. Сабаби, Aptoide'даги барча APK файллар шахсан илова дастурчиларининг ўзлари томонидан юкланади ва Aptoide дўконининг кўплаб қўшимча текширувларидан ҳам ўтади. Оддий қилиб айтганда, учинчи томон шахслар аралашуви йўқ бу ерда.\n•Aptoide'ни бепул юкланг\nXDA Labs яна бир муқобил платформа бўлиб, у ердан пуллик иловаларни бепул юкласангиз бўлади. Мисол учун, Play Store'да MiXplorer Silver иловаси 4.63 долларга сотилади, лекин уни XDA Labs'дан текинга юклаб олсангиз бўлади.\n•XDA Labs сайтига ўтинг\nЎҚИНГ: Смартфонга масофадан туриб илова юклашни ўрганамиз\n#илова #пуллик иловалар


Фурқат туманида ўтказилган очиқ мулоқотда ёшлар ўртасида жиноятчилик ва ҳуқуқбузарликларнинг барвақт олдини олиш масаласи атрофлича муҳокама қилинди. Унда тумандаги тўртта сектор раҳбарлари, таълим муассасалари, корхона ва ташкилотлар мутасаддилари, маҳалла фаоллари ҳамда профилатика инспекторлари қатнашди.\nТаъкидлаб ўтилганидек, туманда 34 та маҳалла фуқаролар йиғини бўлиб, ўтган йил давомида атиги иккита маҳаллада умуман жиноят содир этилмаган. Бу кўрсаткични янада яхшилаш қандай омилларга боғлиқ? Ёшлар орасида профилактик чора-тадбирлар самарадорлигини оширишда нималарга эътибор қаратиш зарур? Очиқ мулоқот шу ва шу каби саволлар атрофида билдирилган мулоҳазалар билан бошланди.\nХалқимиз фарзанд тарбиясига алоҳида қарайди. Гўдак туғилиб вояга етгунича, касб-ҳунар эгаллаб, жамиятда ўз ўрнини топгунича ота-онаси, оиласи ва маҳалланинг ғамхўрлигида бўлади. Ёши улуғлардан олган ўгитлари, сабоғи туфайли камолга етади. Бироқ орамизда фарзанд тарбиясига ўзибўларчилик қабилида ёндашадиганлар ҳам йўқ эмас. Тарбияда йўл қўйилган бепарволик эса охир-оқибат турли иллатларни келтириб чиқаради.\n– Болаларни ёшликдан ҳалол меҳнатга ўргатиш зарур, – деди мулоқотда сўзга чиққан ИИВ Академияси бошлиғи, генерал-лейтенант Баҳодир Матлюбов. – Эътибор қаратсак, жамиятдаги кўп иллатларнинг таг-замирида дангасалик, меҳнатдан қочиш, бекорчилик каби қусурлар ётади. Доно халқимизнинг “ҳунарли эл – хор бўлмас” деган пурмаъно мақоли орқали киши дунёга келдими, бирор ҳунарнинг бошини тутиши, шу орқали ўз оиласи, яқинларига наф келтириши уқтирилган. Болаларимизга тўғри йўл кўрсатиб, уларни фойдали машғулот билан банд қилсак, маҳаллада бирорта ҳам жиноят содир этилмайди. Муҳтарам Президентимиз таъбирлари билан айтганда, ҳаётда ўрнини топган инсонда ўзига ишонч, интилиш пайдо бўлади. Ёшларга даромад манбаи яратиб, иш ўргатиб, тетапоя қилсак, 2-3 йилдан кейин ҳеч кимга қарам бўлмайди.\nМулоқот давомида ёшларни иш билан таъминлаш, касб-ҳунарга ўргатиш борасида кўплаб имконият ва шарт-шароитлар яратилаётгани, ҳеч бир бола жиноятчи бўлиб туғилмаслиги, аксинча, оила катталари, маҳалла фаоллари ёш авлод тарбиясидек масъулиятли вазифага жиддий ёндашишлари, маҳаллабай ишлаш тизими орқали ҳар бир ҳудудда кичик тадбирокрликни ривожлантириш, ёшлар ва хотин-қизлар бандлигини таъминлаш, бунда маҳалла ва профилактика инспектори ҳамкорлигини самарали йўлга қўйиш борасида кўплаб таклиф ҳамда фикрлар ўртага ташланди.\n9 Февраль 2021 16


Давлат хизматлари кўрсатиш тизими изчиллик билан такомиллаштирилмоқда ва модернизация қилинмоқда. Бу аҳолининг ҳаёт сифати, инвестиция иқлими, ишчанлик муҳитини яхшилаш ва бизнесни ривожлантириш имконини беради.\n2003 йилдан буён тадбиркорлик субъектларини «ягона дарча» тамойили бўйича рўйхатдан ўтказиш туманлар ва шаҳарлар ҳокимликлари ҳузуридаги тадбиркорлик субъектларини рўйхатдан ўтказиш инспекциялари томонидан амалга ошириб келинган. 2016 йил 1 январдан бошлаб Инспекциялар негизида Тадбиркорлик субъектларига «ягона дарча» тамойили бўйича давлат хизматлари кўрсатиш Ягона марказлари ташкил этилди. 2017 йил 1 февралдан Ягона марказларнинг туманлар ва шаҳарлар ҳокимликлари тузилмасидан Ўзбекистон Pеспубликаси Адлия вазирлиги тасарруфига ўтказилиши мазкур соҳани ривожлантириш бўйича кейинги қадам бўлиб, вертикал бошқарувни шакллантириш, уларнинг самарали фаолиятини ташкил этиш имконини берди.\nДавлат хизматлари марказлари томонидан кўрсатиладиган давлат хизматлари сони ҳозир 37 тагача етди. Давлат хизматлари маркази кадастр, нотариус ва ёки бошқа давлат хизматлари ҳатто абитуриентлардан ҳужжат қабул қилиш ҳам марказ орқали амалга оширилади.


ЯНГИЛИКЛАР -Самарқанд ветеринария медицинаси институти\nСамарқанд ветеринария медитсинаси институтининг расмий очилиш маросими.\nТарихда шундай кунлар бўладики, бундай кунни унутилмас ва такрорланмас кун сифатида эслаб қолишади. Бугун Ветеринария соҳасида ана шундай кун. Сабаби бугун Республикамизда ягона бўлган, жамиятимиз учун ветеринар кадрларни етказиб берувчи Самарқанд ветеринария медитсинаси институтининг очилиш маросими бўлиб ўтди. Очилиш маросимининг рамзий лентасини Ўзбекистон Республикаси Давлат Ветеринария қўмитаси раиси Б.Т.Норқобилов, Самарқанд вилоят ҳокимининг Ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Р.Р.Қобилов, Самарқанд ветеринария медитсинаси институтининг ректори Х.Б.Юнусов, Самарқанд ветеринария медитсинаси институти профессори, академик Д.Т.Абдукаримовлар биргаликда кесиб, очиб беришди ва институт фаесида ташкил этилган кўргазмага таклиф этишди.\nСўнгра кичик мажлислар залида Самарқанд ветеринария медитсинаси институтининг ректори Х.Б.Юнусов бошчилигида йиғилиш ташкил этилди. Ўзбекистон Республикаси Давлат Ветеринария қўмитаси раиси Б.Т.Норқобилов йиғилганларга соҳадаги кўплаб янгиликлар ва ўзгаришлар ҳақида гапириб ўтди. Самарқанд вилоят ҳокимининг Ёшлар сиёсати, ижтимоий ривожлантириш ва маънавий-маърифий ишлаш бўйича ўринбосари Р.Р.Қобилов янги таҳрирдаги "Ветеринария тўғрисида" ги қонуннинг тасдиқланиши билан боғлиқ жараёнларни сўзлаб ўтди. Самарқанд ветеринария медитсинаси институтининг профессори, академик Д.Т.Абдукаримов ёшларга ветеринария соҳаси тарихи ҳақида эслатиб ўтди. "Парранда, балиқ, асалари ва мўйнали ҳайвонлар касалликлари" кафедраси магистранти Х.Сафаров ва Ветеринария диагностикаси ва озиқ-овқат хавфсизлиги факултети биринчи босқич талабаси Д.Тилабовалар Самарқанд ветеринария медитсинаси институтининг очилиш маросими билан табриклаб, ветеринария соҳасидаги амалга оширилаётган ислоҳотлар ҳақида сўзлаб беришди.\nТадбирнинг қолган қисми институт фаоллар залига ўтди ва куй-қўшиқ ҳамда наволар остида ўтди. Айниқса Самарқанд ветеринария медитсинаси институтининг Қ.В.З "Мароқанд" жамоасининг чиқишлари тадбир иштирокчиларига яхши кайфият улашди.\nВетеринария профилактикаси ва даволаш факултети матбуот хизмати:\nИнститут ректорининг Россия Федерациясига қилган хизмат сафари 06.09.2018\nСамарқанд ветеринария медитсинаси институтининг расмий очилиш маросими. 14.09.2018\nСан-Франсиско штати Калифорния университетининг Юқумли касалликлар кафедраси профессори Тугизов Шароф Мавлонович Самарқанд ветеринария медицинаси институтига ташриф буюрди. 06.10.2018\nСамарқанд ветеринария медитсинаси институти ва Германиянинг PRАХХ -Германияда касбий малака ошириш, касбий таълим- халқаро диалог-барқарор муваффақият дастури доирасида шартнома имзоланди. 20.11.2018\nСамВМИда янги ўқув йили бошланди 05.09.2018\nЁшларимизни ёд ғоялардан асрайлик 06.09.2018


Каримов қамоқларида қарийб 10 йил ўтириб чиққан ҳуқуқбонга халқаро мукофот берилди\n19 сентябр 2020, Тошкент вақти: 14:01\nҚароргоҳи Прагада жойлашган People in Need (“Муҳтож одамлар”) халқаро инсон ҳуқуқлари ташкилоти 31 октябрда ўзбекистонлик инсон ҳуқуқлари фаоли Аъзам Турғуновни “Адолатсизлик ҳикояси” халқаро мукофотига лойиқ деб топди.\nPeople in Need халқаро нодавлат ташкилоти 15 йилдан буён "Адолатсизлик ҳикояси" мукофотини "тоталитар режим томонидан таъқиб этилган шахсларга" бериб келади.\nТашкилот тарқатган баёнотга кўра, Аъзам Турғунов “диктатура тизимига қарши курашда кўрсатган жасорати учун” нуфузли мукофотга лойиқ деб топилди.\n66 яшар Аъзамжон Турғунов ҳозир ўзбекистонда куч тизимлари муносабатидан норози бўлган фуқароларнинг ҳуқуқларини ҳимоя қилиб келади.\nДунёнинг қирқдан зиёд мамлакатларида ўз идораларига эга бўлган People in Need нодавлат ташкилоти демократия ва инсон ҳуқуқларини мустаҳкамлаш учун хизмат қилади.\nТашкилот, шунингдек, сиёсий таъқибларга учраган ҳуқуқбонлар, журналистлар ва уларнинг оилаларига тўғридан-тўғри ёрдам бериш ва демократик қарашдаги гуруҳларни қўллаб қувватлаш билан шуғулланади.\n"Мен - ёлғиз эмасман"\nСовринни оларкан Аъзаз Турғунов охирги пайтларда Ўзбекистонда инсон ҳуқуқлари ҳимояси билан шуғулланиш қийинлашиб бораётганини билдирди.\n- Ўзбекистонда инсон ҳуқуқлари ҳимоячиси бўлиш ҳақиқатан оғирлашиб кетаётгани ҳақида охирги кунларда кўпроқ ўйлайдиган бўлдим. Мен инсон ҳуқуқлари фаолияти билан 20 йилдан кўпроқ вақт давомида шуғулланаман, улардан 15 йилини уйдирма айбловлар билан панжара ортида ўтказганман, деди Аъзам Турғунов Прага марказидаги маданият саройига йиғилган юзлаб меҳмонлар ва ташкилотчилар ўнгида чиқиш қиларкан.\nҲуқуқбон ўзига нисбатан таҳдидлар ва босимлар ҳамон тўхтамаётганини айтди.\n- Яқинда мен эрталабдан иккита суд мажлисига йўл олганимда мени ортимдан кузатаётган ДХХ ходими: "Эй чол, сени уйинг орқасида машина уриб кетишидан қўрқмайсанми!?" деб сўради, дея ҳикоя қилди Агзамжон Турғунов.\n- Барчангизга ва ҳар бирингизга ташаккур, чунки, сиз ёнимда экансиз, махсус хизматлар таъқиблари, телфонларимни эшитишлари, интернетимни ўчириб қўйишлари, қўрқитишлари ва туҳматларига қарамасдан, мен - ёлғиз эмасман, деди Агзам Турғунов.\nҲуқуқбон озодликка чиққанидан буён Каримов даврида ноҳақ қамалган шахсларни реабилитация қилиш учун курашиб келади.\nУ шу мақсадда ташкил этган ташкилотини рўйхатдан ўтказишни сўраб жорий йилнинг ўзида Адлия Вазирлигига уч марта мурожаат қилгани, аммо ҳар гал рад жавобини олганини айтди.\nАъзам Турғунов президент Ислом Каримов даврида касбий фаолияти учун қамалган, вафотидан сўнггина озод этилган таниқли ҳуқуқбонлардан биридир.\n2017 йил октябрида Озодлик "Синмаганлар" туркумида Аъзамжон Турғунов ҳақида махсус фильмни намойиш қилганди. \nҚамоқдан чиққан фаол Жаслиқ қийноқлари¸ Мирзиëев маддоҳлари ва мухолифлик ҳақида\n2008 йилда товламачиликда айбланган Аъзам Турғунов орадан салкам ўн йил ўтиб озодликка чиқди.\n- Эшитгансиз-ку, Августо Аврелийнинг бир гапи бор: "Адолатли суд ва ҳақиқат бўлмаган жойда давлат қароқчилар тўдасига айланади". Менга нисбатан шунақа муносабатда бўлишди, - деб айтганди ҳуқуқбон Озодлик 2017 йил октябрида бўлиб ўтган суҳбатда.\nХалқаро ташкилотлар Аъзам Турғуновни Каримов даврининг сиёсий тутқуни дея эътироф этганлар.\nАъзам Турғунов ўзининг сохта жиноят ишига асосланиб ноҳақ қамалгани, қарийб 10 йил эркинликдан маҳрум бўлгани ва ўзини реабилитация қилишни сўраб, Ўзбекистон президенти Шавкат Мирзиёевга мурожаат қилган.


Нур-Султон шаҳрида япон маданияти фестивали бўлиб ўтди | Қозоғистон янгиликлари: Сўнгги хабарлар «Kazakh TV» каналида | Kazakh TV\nНур-Султон шаҳрида япон маданияти фестивали бўлиб ўтди\nНур-Султон шаҳрида япон маданияти фестивали бўлиб ўтди. Анъанага айланган анжуманда пойтахт аҳли ва меҳмонлари Кунчиқар мамлакатнинг қадимий санъатлари бўйича маҳорат дарсларини кузатди. Масалан, «cедо» япон каллиграфияси ва оригами бўйича. Бундан ташқари, анжуман иштирокчилари «сеги» деб аталган, шаҳматга ўхшаш, мантиққа асосланган япон миллий ўйинида куч синашиш имконига эга бўлди.\nСАТОКО САЙТО, ИНСОН ИМКОНИЯТЛАРИНИ РВИОЖЛАНТИРИШ ҚОЗОҒИСТОН – ЯПОНИЯ МАРКАЗИ БОШ МУРАББИЙСИ:\n- Биз қозоғистонликларга маданиятимиз ранг-баранглигини намойиш этиш учун энг аввало анъанавий япон санъат турларини танлашни маъқул кўрдик. Санъатнинг бу йўналиши жуда қадим замонлардан буён сақлаб келиняпти. Японияликлар ўз маданиятини эъзозлайди ва асраб- авайлайди.\nФестиваль меҳмонлари Япония миллий колоритини ҳис қила олди. Улар қаршисида анъанавий япон рақслари намойиш қилинди. Масалан, 2020 йилда Японияда ўтказилиши режалаштирилган Олимпиада ўйинларига бағишланган рақслар. У аждодлар билан фахрланишни ўзида акс эттиради.\nХИРОМИ ШИМАСИ, ЯПОНИЯНИНГ ҚОЗОҒИСТОНДАГИ ЭЛЧИХОНАСИ ВАКИЛИ:\n- «Бон одори» – анъанавий рақс, японияликлар уни айниқса ёзги анжуманларда ижро этишни ёқтиради. Ва у, назаримда, фестиваль мавзусига жуда мос, шунинг учун айнан шу рақсни ижро этишга қарор қилдик.\nШу билан бирга, Қозоғистонда япон ошхонаси жуда оммалашган. Маданий тадбир меҳмонлари Кунчиқар мамлакат анъанавий таомларини татиб кўрди.\nДАЙСКЕ КИШИГАМИ, ОШПАЗ:\n- «Кари райс» аввалбошда Ҳиндистонда пайдо бўлган, бир неча юз йил муқаддам у Японияга кўчиб ўтган ва у япон ошхонасининг анъанавий таомига айланган. Айтиш жоиз, япон кариси ўзидаги турли қўшимчалари билан ажралиб туради.\nЯпония қадимий, бой анъаналарига эга мамлакат. Бу давлатнинг ўзига хослиги ҳамиша кўпчиликда қизиқиш уйғотиб келган. Фестиваль меҳмонларига замонавий маданиятнинг ҳам турли қирралари кўрсатилди. Масалан, косплэй ва спорт ўйинлари. Бугунги кунда япон анимацион фильмлари ҳам жуда оммалашган. Ташриф буюрганлар янги компьютер ўйинлари ҳақида ҳам маълумот олди. Шунингдек, япон тили бўйича лекция ўқиди.\nЯпонияНур-Султон шаҳрияпон маданияти фестивали


Ёзувчи Тоҳир Малик вафот этди - Халқ сўзи\n10:28 16 Май 2019 Маданият\nЎзбекистон халқ ёзувчиси Тоҳир Ҳобилов (Тоҳир Малик) 16 май куни 73 ёшида вафот этди. Бу ҳақда "Халқ сўзи"га Ўзбекистон Ёзувчилар уюшмасидаги манба маълум қилди.\nБугун Шайх Зайниддин (Кўкча) жоме масжидида аср намозидан сўнг Тоҳир Маликнинг жанозаси ўқилади ва шу ерда у сўнгги манзилга кузатилади.\nМаълумот учун, Тоҳир Малик (Ҳобилов Тоҳир Абдумаликович) 1946 йил 27 декабрда Тошкент шаҳрида туғилган. Ўзбекистон халқ ёзувчиси (2000). Ўзбек фантастикасининг асосчиларидан бири бўлган. Тошкент давлат университетининг (ЎзМУ) журналистика факултетини тамомлаган (1969).\nБиринчи йирик асари — «Ҳикмат афандининг ўлими» (1972). «Заҳарли ғубор» (1974), «Фалак» (1975), «Сомон йўли элчилари» (1978), «Чорраҳада крлган одамлар» (1982), «Бир кўча, бир кеча» (1983), «Алвидо, болалик» (1989), «Сўнгги ўқ» (1990), «Ов» (1995) каби илмий-фантастик, саргузашт қиссалари машхур.«Шайтанат» романи (1-китоб, 1992; 2-китоб, 1995; 3-китоб, 1997; 4-китоб, 2000) ёзувчининг йирик асарларидандир. Асар асосида кўп церияли телефилм яратилган. «Жиноятнинг узун йўли» (2004) илмий-таҳлилий рисоласи, «Меҳмон туйғулар» (2003) номли хотира, ёднома, адабий мақолалар тўплами ҳам бор. Унинг «Амир Темур даври адабиёти» (1998), «Варахша», «Унвони инсон» (1999), «Соҳилсиз денгиз» (2000), «Зулмат салтанати» (2001), «Моштабиб» (2002) сценарийлари асосида ҳужжатли фильмлар ишланган.\n"Халқ сўзи Online" марҳумнинг оила аъзоларига чуқур ҳамдардлик билдиради.


Ўқитувчининг ўз устида ишлаш дафтари – «Умид» ИДУМИ\nDushanba Oktyabr 23rd, 2017 Dushanba Oktyabr 23rd, 2017 Маҳорат мактаби 3 фикр билдирилган\nЎқитувчи (педагог) – педагогик, психологик ва мутахасислик йўналишлари бўйича махсус маълумот, касбий тайёргарлик, юксак ахлоқий фазилатларга эга ҳамда таълим муассасаларида фаолият кўрсатувчи шахс ҳисобланади. Ўқитувчи шундай экан, ўз устида мустақил ва тинимсиз ишлаши, билимини янада ошириб бориши лозим. Шу билан бир қаторда ўқитувчи ўз-ўзини тарбиялаб бориши шарт.\nЎқитувчи ўз-ўзини тарбиялаши учун, аввало ўзини атрофлича чуқур ўрганиши, ўз ишидаги ютуқ ва камчиликларни кўра олиши керак. Ўз-ўзини ўрганиш ва бошқа кишиларни англаш учун ҳам зарурдир. Бошқа ютуқларни ўрганмай, ўзини бошқалар билан қиёс қилмай туриб, ўзини шахс сифатида ўрганиш мумкин эмас. Ўзини англаш, ўзини баҳолаш хусусияти бошқа кишилар билан муносабат жараёнида, биргаликдаги фаолият вақтида таркиб топади.\nЭнг аввало ўқитувчи ўзида педагогик қобилиятнинг қандай хислатлари борлигини ўрганиши керак. Педагогик фаолияга муҳаббат қўйган ўқитувчи ишга чин кўнгилдан берилиб ишлайди, ҳеч қандай формализмга йўл қўймайди. Ўз касбини севган ўқитувчи доимий равишда ғоявий-сиёсий савиясини ошириш ва билим доирасини кенгайтиради, ўз предметини чуқур билиш устида қунт билан ишлайди.\nЎз-ўзини тарбиялаш ўз фаолиятини таҳлил қилишдан ва ўз шахсини такомиллаштиришдан бошланади. Ўқитувчи ўз устида ишлаш, ўз-ўзини тарбиялашда қуйидаги услублардан фойдаланади.\n1. Ўз-ўзини билиш:\nа) ўзини кузатиш\nб) ўз ҳаракатларини тахлил этиш\nв) ўз-ўзини синаш\nг) ўртоқларининг фикрини тушуна олиш.\n2. Ўзига баҳо бериш:\nа) ўз-ўзини танқид қилиш;\nб) ўзига характеристика бериш;\nв) ўз-ўзини тақдирлаш.\nЎз-ўзини тарбиялаш ташаббускорлик ва мустақилликка ундайди. Ўз шахсий фазилатларини таҳлил қилишга, хатти-ҳаракатларини муҳокама қилишга ўргатади. Ўз-ўзини назорат қилиш учун ўзининг юриш-туриши, интизоми, ижобий одатларининг ортиб бориши ва аксинча, салбий одатларининг камайиб боришини кузатиб боради. Ўз-ўзини баҳолаш ўқитувчига ўз имкониятларини баҳолашга, ўзидан қониқиш ҳосил қилишга ёрдам беради.\nЎқитувчи ўз-ўзини тарбиялаш билан бирга ўз устида тинмай ишлаб, ўзининг ғоявий-сиёсий онгини доимий равишда ўстириб ва педагогик маҳоратини такомиллаштириб боради. Ўқитувчи ўзнинг бутун куч-қувватини, имконияти, ўзида бор ҳамма қимматбаҳо нарсаларни ўз ўқувчиларига, халққа беради. Шу билан бирга ўз билими, тажрибаси, имкониятлари ва савиясини тўлдириб бориши ҳам керак. Ўқитувчи, бир томондан, ўзида борини беради, иккинчи томондан, ўзига халқдан, ҳаётдан, фандан ҳамма яхши нарсаларни олиб ҳазм қилади ва ўзлаштирган ҳамма яхши нарсаларни яна янгидан болаларга беради.\nИлғор ўқитувчи ҳамма вақт педагогика соҳасидаги янгиликларни билишга интилади, бошқа ўқитувчиларнинг тажрибаларидан фойдаланишга ҳамда ўз шахсий тажрибаларидан фойдаланишга умумлаштиришга ҳаракат қилади.\nҲар бир ўқитувчи педагогик маҳоратга эга бўлиш учун биринчи навбатда ўз-ўзини тарбиялаши керак. Агар шахс изланса, ўз қобилиятлари устида ишласа, ўзидаги яхши фазилатларни камол топтирса, унинг обрўси, мавқеи ҳам шу даружада юксалади, доимо эл назарида бўлади. Ўқитувчи ўзида кузатувчанликни, одилона талабчанликни, самимиятни, ғамхўрликни тарбиялаши лозим. Ўқитувчининг мустақил билим эгаллаши ва малакасиии ошириши зарурий шартлардандир. Шарқ мутафаккирлари ўқитувчи ўзи ўқиб ўрганса ўқитувчи бўла олади, агар у ўқишни тўхтатиб қўяр экан, унда ўқитувчилик ҳам ўлади, деб ҳаққоний айтганлар.\nЎқитувчининг ўз устида ишлаш дафтариЮклаб олмоқ\ndaftar, hujjat, mahorat maktabi, maxorat maktabi, metodik yordam, o'qituvchi daftari, o'qituvchi hujjatlari, o'qituvchi xujjatlari, o'qituvchining o'z ustida ishlash daftari, o'z ustida ishlash daftari, uz ustida ishlash daftari, xujjat, махорат мактаби, маҳорат мактаб, методик ёрдам, методическое пособие, самоподготовка учителя, тетрадь, тетрадь самообразования учителя, тетрадь самоподготовки учителя\n← Физикадан масалалар тўплами (А.П. Римкевич)\n«Алифбе байрами» тадбир сценарийси →\n3 thoughts on “Ўқитувчининг ўз устида ишлаш дафтари”\nГизатулина Ольга Ивановна Dushanba Oktyabr 23rd, 2017 at 22:06\nadmin Мавзу муаллифи Dushanba Oktyabr 23rd, 2017 at 23:49\nЗдравствуйте, нажмите на слово “скачать” под темой. Файл в архиве, поэтому лучше открывать компьютером.\nГизатулина Ольга Ивановна Chorshanba Oktyabr 25th, 2017 at 22:32


Илмга интилиш юракни асрайди, мияни эса ёшартиради |\nИлмга интилиш юракни асрайди, мияни эса ёшартиради\nСтатистик маълумотларга кўра қисқа таълим олиш юрак касалликлари пайдо бўлиш эҳтимолини деярли икки баробарга оширади.\nМутахассисларнинг ўттиз йиллик тадқиқот натижаларига қараб шундай хулоса чиқарилди. Тўпланган маълумотларга қараганда, агар аёл киши фақатгина мактабни тамомлаган бўлса, юрак-қон томир касалликлари хавфи 51 фоизга кўтарилар экан. Агар у олий ўқув юртида ўқиган бўлса, бу кўрсаткич 28 фоизни ташкил этади. Бундай ҳолат эркакларда ҳам кузатилди. Бироқ, кўрсаткичларда сезиларли фарқ бор. Ўрта маълумотлиларда касалланиш хавфи 59 фоиз бўлса, олий маълумотлиларда 42 фоизни ташкил этди.\nОлий маълумотга эга бўлиш ақли заифликка қарши курашишга ёрдам беради. Барчаси таълим олиш вақтидаги рағбатга ҳам боғлиқ. Бу мияни чархлаш учун туртки бўладиган мутолаа сабабли ақл заҳирасини шакллантириш имконини беради. Шундай қилиб, таълим олишга қаратилган ҳар бир йил ақли заифлик хавфини 11 фоизга камайтиради.\nМиржалол МАДВАЛИЕВ тайёрлади.\nЯна ўқинг: Қуръон ўқишнинг соғлиққа фойдалари\n2018/32 Дунё ва саломатлик Муҳим


«Ўзбекозиқовқатхолдинг» пиёзнинг килосини 1200 сўмдан сотиб олади\n«Ўзбекозиқовқатхолдинг» пиёзнинг килосини 1200 сўмдан сотиб...\n15.05.2018 12:28 0 10909\nБир неча кун муқаддам «Xabar.uz»да «Деҳқон яна куйиб қолмоқда» номли мақола эълон қилинган эди.\nМақолада деҳқонлар қўнғироқ қилиб пиёзнинг улгуржи – дала бошидаги нархи 300 сўм экани, бу эса деҳқон пиёзни етиштиришга сарфлаган харажатининг ярми тугул учдан бирини ҳам ололмаслиги, оқибатда маҳсулотни ердан қазиб олиш харажатини кўтаролмаган деҳқон уни ҳатто ерда қолдиришга мажбур бўлаётгани баён этилган эди.\n«Ўзбекозиқовқатхолдинг» компаниясидан маълум қилишларича, компания таркибига кирувчи «Ўзагроэкспорт» АЖ тан нархи 590 сўм (1 килограмм учун) бўлган пиёзни Сурхондарё вилоятидаги дехқон ва фермер хўжаликларидан 1 200 сўмдан харид қилади.\nМавзуга доир: Мавзуга доир: «Сурхондарёда пиёз етиштирганларнинг уйи куймоқда» (видео)\nАйтилишича, ташқи бозорда ушбу маҳсулотга бўлган талаб экспорт учун қулай шараитларни яратмоқда. Асосийси пиёз етиштириш билан шуғулланувчи деҳқон ва фермер хўжаликлари келажакда ушбу йўналишда инвестиция киритишлари учун катта сармояга эга бўлишади.\nБунинг учун пиёз 40-60 мм ўлчамли, 30 килограмм сиғимли қопларда бўлиши лозим.\nЎзбек пиёзи «Uzagro» бренди остида экспортга йўналтирилади.\nСурхондарё пиёз Ўзбекозиқовқатхолдинг Ўзбекагроэкспорт\nЖамият 31/05, 19:19\n«Ўзбекозиқовқатхолдинг» пиёз эккан фермерларни алдади(ми?) (видео)\nЖамият 30/05, 15:23\nИшсизликни камайтираяпмизми ёки... кўпайтираяпмизми?


Очилган яра — Ishonch Gazetasi\nАссалому алайкум, ҳурматли таҳририят! Газетангизнинг шу йил 26 май кунги 26-сонида чоп қилинган «Илмсизликдан ким манфаатдор?» номли мақолани зўр қизиқиш билан ўқиб чиқдим. Унинг муаллифи, профессор Абдураҳим Эркаевга каттадан-катта раҳмат. Муаллифнинг барча фикрларига қўшиламан. Чунки олий ўқув юртларида аҳвол чиндан ҳам ислоҳотга муҳтож. Мен институтни 1978 йилда битирганман. Ўша вақтларда ўқитувчи-домлаларнинг талаблари жуда қаттиқ эди.\nЯхши эслайман: талабанинг дафтар-китоби бўлмаса ёки тегишли фанни конспект қилмаса, дарсдан чиқариб юборилар эди. Имтиҳон пайтида барча дарсларнинг конспекти бирма-бир кўриб чиқилиб, уларни талабанинг шахсан ўзи ёзганига ишонч ҳосил қилингандан сўнггина курс иши, синов ёки имтиҳон баҳоси қўйиларди. Энг муҳими, ўқитувчилар томонидан дарслар виждонан ўтилар, талабаларнинг билим олишларига катта эътибор бериларди. Ҳозир-чи? Афсуски, бу саволга ижобий жавоб бериш анчайин мушкул.\nЭътибор берилса, кейинги 10-15 йил мобайнида олий ўқув юртига ўқишга бораётган кўпчилик талабаларнинг қўлида на дафтар, на китоб, на конспект бор. Ҳақли савол туғилади: улар қандай қилиб билим олмоқда? Ҳеч нарса ёзмаса, конспект қилмаса, китоб ўқимаса, «рефератлар»ни кўчадаги интернет-кафеларда тайёрласа — келгусида улардан қандай мутахассис чиқади?! Инсонда эслаб қолиш қобилияти ўзгаргани йўқ-ку! Бундай билим савияси паст, ўз устида ишламайдиган «мутахассис»лар мактабга боргудек бўлса, ўсиб келаётган авлодга қандай билим беради, ишлаб чиқаришни қандай бошқаради, янги технологиялар, инновацион ғоялар, янги маҳсулотларни қандай ўзлаштиради, касалларни қандай даволайди, иқтисодиётимизни яхшилашга салоҳияти етадими? Бундай саволларнинг саноғи йўқ.\nКелажакда билимли, кучли ва етук мутахассисларга эга бўлишни хоҳласак, таълим-тарбия, айниқса, таълим соҳасида туб ислоҳотларни амалга оширишимиз зарур. Бундай ўзгартиришлар мактаблар учун ҳам тўлалигича тегишли.\nЯна бир нарса мени ҳайрон қолдиради. Ўша олий ўқув даргоҳлари, коллеж ва мактабларда ҳукумат ва бошқа бошқарув идораларида, ҳуқуқни ҳимоя қилиш органларида ишлаётган амалдорларнинг фарзандлари ёки неваралари ҳам ўқийди-ку, ахир! Улар юзага келган салбий ҳолатлардан хабардор эмасми? Шу тариқа юзага келган аянчли ҳолатда айбдор кимлиги ва уларга нисбатан қандай чора кўрилаётгани сирлигича қолмоқда.\nХулоса ўрнида айтадиган бўлсам, хатолар дастлаб аниқланиши, сўнгра тузатилиши лозим. Шу маънода бу каби мақолаларнинг чоп этилиши хато ва камчиликларимизни аниқлашга хизмат қилади. Тиббиётда «Ташҳис аниқ бўлса, касалликни даволаш қийин эмас», деган қоида бор. Камчиликлар рўй-рост айтилган жойда тез орада ечим ҳам топилади. Бунга шубҳа йўқ.


15:55 / 03.06.2016\nРамазон ойига саноқли кунлар қолмоқда. Бу ойда рўза тутиш соғлиқ учун фойдалидир, агар бу тўғри йўлга қўйилса, албатта; агар акси бўлса, у организмга зарар етказиши ҳам эҳтимолдан холи эмас.\nУзоқ вақт таомланмаган инсон ифтор пайти келганда, ҳаддан ортиқ кўп овқат еб, соғлиғига путур етказиб қўйиши ҳеч гап эмас. Шу боис ушбу ойда овқатланиш тартибини тўғри йўлга қўйишга ҳамда соғлом турмуш тарзига риоя этишга ҳаракат қилинг.\nҚуйида эътиборингизга Рамазон ойида ўзингизни яхши ҳис этишингиз учун баъзи тавсияларни ҳавола қиламиз:\n1. Таомланишни қуритилган хурмо меваси билан бошланг, чунки у шакарнинг муҳим манбаи ҳисобланади. Кўп соатлар оч юрганингиздан сўнг у ичакдаги ҳаракатларни тартибга солади. Қуритилган хурмо меваси магний ва калийга бой бўлади.\n2. Бу йил Рамазон ёзнинг жазирама кунларига тўғри келмоқда. Шу боис сиз ифтордан кейин етарли миқдорда сув ичишни назорат остига олишингиз керак. Тун давомида ўртача 8 стакан сув ичиш мақсадга мувофиқдир.\n3. Шўр егуликлардан сақланинг - шўр данаклар, шўр бодринг, консерваланган ёки қайта ишланган озиқ-овқат маҳсулотлари шулар жумласидандир. Шўр егуликлар рўза пайтида кишиларнинг тез-тез чанқашига сабаб бўлади.\n4. Овқатни секин истеъмол қилинг. Қуритилган хурмо билан бошлаб, кетидан сув ичинг, кейин суюқ овқат, ундан сўнг салат билан қуюқ овқат. Кетма-кетликка риоя қилинг, чунки нотўғри овқатланиш қоринда ёқимсиз оғриқларни келтириб чиқариши мумкин. Рамазон ойида кўпчилик кишилар нотўғри овқатланиш натижасида муаммоларга дуч келишади.\n5. Ифторликда дон маҳсулотлари, оқсил, мева ва сабзавотлар ўрин олиши керак.\n6. Ёғсиз гўшт, товуқ гўшти, балиқ, маълум бир миқдорда зайтун ёғи таом асоси бўлса, овқат ҳазм қилишда муаммолар юзага келмайди. Ёғли таомлардан эҳтиёт бўлинг. Колбаса ва гўшт маҳсулотлари, дуккаклилар, тухум ва сут маҳсулотлари оқсилга бойлиги ёдингиздан чиқмасин. Улар кишиларни тўқ тутади.\n7. Ширинлик маҳсулотларини ифтордан 2-3 соат ўтиб истеъмол қилиш тавсия қилинади. Шунда ҳам улар меъёрида бўлиши керак, чунки ҳаддан зиёд ширинликлар истеъмоли инсонни тез чанқатади.\n8. Қаҳвани чекланг. Агар сиз қаҳвахўр бўлсангиз, яхшиси бу одатингизни муборак ой кирмай туриб ташланг, шунда бош оғриқ ва уйқусизликдан азият чекмайсиз.\n9. Уч маротаба таомланишни одат қилинг: ифтор, кечки енгил овқатланиш ва саҳарлик. Шундагина организмингизга зиён етказмайсиз, ифтордан кейин тинмай ейиш яхши оқибатларга олиб келмайди.\n10. Жисмоний машқ билан шуғулланинг - бу Рамазон ойида фойдадан холи бўлмайди. Ифтордан 1-2 соат ўтганда спорт билан шуғулланиш соғлом вазн ҳамда соғлом турмуш тарзининг гаровини белгилаб беради.\nРамазон маслаҳат рўза


“Ливерпуль” Клопп жазолаган футболчини ижарага бериб юбормоқчи\n24 декабрь, 2016, 15:25\n“Ливерпуль” клуби ҳимоячиси Мамаду Сако қишки трансфер вақтида жамоасини алмаштириши мумкин. Daily Mail нашрининг маълум қилишича мерсисайдликлар Сакони мавсум сўнггига қадар 500 минг фунтга (таҳминан 600 минг евро) ижарага беришга тайёр.\nСаконинг хизматларига 2та премьер-лига жамоаси («Вест Бромвич Альбион» ва «Вест Хэм Юнайтед») ҳамда 3та Европанинг бошқа жамоалари («Лилль», «Милан» ва «Интер») жиддий қизиқиш билдирмоқда.\nЭслатиб ўтамиз, 26 ёшли франциялик футболчи апрель ойидан то шу кунгача “Ливерпул”да таркибида бирорта ҳам расмий учрашувларда иштирок этмай келмоқда. Бунга биринчи сабаб допинг билан боғлиқ муаммолар бўлган. Кейинчалик у бу борада айбсиз деб топилди, аммо, кейинчалик Клопп унга нисбатан интизомий чора кўрган.\nМаълумот учун, Сако “Ливерпул”да 2013 йилдан буён тўп суриб келади. Унинг мерсисайдликлар билан амалдаги шартномаси 2020 йилга қадар имзоланган.


ЧУЧКА ТУШДА КУРСА - Tush tabiri mukamal sayt\nЧУЧКА ТУШДА КУРСА\nAuthor TushTabiri2 Reading 3 min Views 448 Published by 13.05.2018\nИкки чии маьмога эга. Тушда ифлос, хуриллаётган, кўлмак/м ётгам чўчқани кўриш — бундай туш беҳуда уримшиларни билдиради ва ўша энг яхши ниятлар бузилади. ЧУЧКА ТУШДА КУРСА\nДгар чўчқа гоза, алвон тусда, семиз бўлса, бундай туш оииада моддий бадавлатликни, кўп пулни, лотореяга ютуқ чиқишими ёки меросга эга бўлишни билдиради. ЧУЧКА ТУШДА КУРСА\nОила бошлиги ёки бекаси столдаги чўчқани туш кўрса — с»у, олдиларида сарф-харажатлар турганлигини, бироқутезда па кўм миқдорда қопланишидан далолатдир. ЧУЧКА ТУШДА КУРСА\nТушда кўринган чумчуқ агар соғлом ва хушчақчақ ҳолатда бўлса — яхши аломат. Бундай пайтда сизни яхши оилавий ҳаёт, тўлиқ муҳаббат, саховат ва осойишталик кутади.\nСиз оилангизнинг ҳар бир аъзосига дўстона муносабатда бўлиб, уларни эшитишни, барча ҳаётий вазиятларга муносиб маслаҳатлар беришни ўрганасиз ва доно инсон, яхши маслаҳатчи деган обрў-эътиборга сазовор бўласиз.\nСизнинг ҳаракатларингиз билан оилада низолар, жанжаллар, хафагарчиликка олиб келадиган қўпол тушунмовчилиютарга барҳам берилади. Сиз турлича фикрдагиларни ҳар доим тинчлантира оладиган, оилани жамлай оладиган киши бўлиб қоласиз.\nБироқ тушингизга кирган чумчуқ касал, ғамгин кўринишда бўлса, бундай туш қайғули, ёмон давр хабаридир. Барча қийинчиликларни енгиб ўтиш учун сабр-тоқат ва матонат керак бўлади. Агар оилангиз иноқ бўлса хавотирга ўрин йўқ.\nМуносабатларнинг илий бошлаши, янги шодликлар, ярашув ва учрашувлар тимсоли.\nУйга учиб кирган чуғурчуқни тушда кўриш — оиланинг барча аъзолари ўртасидаги муаммоларнинг ҳал этилганлиги аломати.\nАгар чуғурчуқ дарахт шохида қўниб турган бўлса — яқин вақт ичида ҳеч қандай жанжал ва муносабатларни ойдинлаштиришлар рўй бермаслигидан далолат.\nАгар қуш бош устидан учиб ўтган бўлса — ярашув ва муносабатларнинг қайта бошланишини кутинг.\nКатта ёшдаги кишилар учун уй томидаги чуғурчуқлар галасини тушда кўриш — тинчлик, тани соғлиқ бўлиши хабари.\nУй эгаси ва уй бекаси тушда чукурчуққа уя қуришлари — меҳмондўстликдаи иа беоаор харакгердан аёнлик беради.\nПода боқиб юрган чўиоп гушга кирса, бу хўжаликни яхши юри’1 ишипги иш , пулга юриқмаслигингизни, ҳамма яқи11ларингизмин1 ш 1агини рўёбга ошира олишингизни аён этади.\nЯнги оила қурганларга бундай туш лаззатланишни ва омадпи, хомадонлари гўкин бўлишини билдиради.


Самарқандда миллион сўмликдан зиёд пиротехника воситалари аниқланди - zarnews.uz\nБарчамиз орзиқиб кутган янги йил байрами ҳам яқинлашиб келмоқда. Афсуски, барчамизга завқу-шавқ улашадиган ушбу байрам баҳона ноқонуний йўллар билан мўмай даромад қилишни мақсад қилган уддабуронлар учрамоқда. Аммо уларнинг “ният”ларини божхоначилар пучга чиқаришаётир.\nПиротехника воситаларини кўча-кўйда пуллаш билан боғлиқ ноқонуний ҳолатларнинг олдини олиш мақсадида вилоят божхона бошқармаси ходимлари Самарқанд шаҳридаги Гагарин кўчасида тезкор тадбир ўтказди.\nТадбир давомида фуқаро С.П.нинг қўлидаги целлофан пакет холислар иштирокида кўздан кечирилганида қиймати 1,250 минг сўмлик, жами 3000 дона Қирғизистон Республикасида ишлаб чиқарилган “Британик” ёзувли пиротехника воситалари борлиги аниқланди ҳамда далилий ашё сифатида олинди.\nТаъкидлаш жоизки, пиротехника буюмларини қонунга хилоф равишда ишлаб чиқариш, мамлакатимизга олиб кириш, ташиш, сақлаш ва сотиш тақиқланган. Бундай ҳаракатлар учун Маъмурий жавобгарлик тўғрисидаги кодекснинг 185(1)-моддаси ҳамда Жиноят кодексининг 250(1)-моддасида тегишли жавобгарлик ва жазо чоралари белгиланган.\nТеглар: божхона пиротехника


«Қишлоқ тараққиёти ва фаровонлиги йили»дан бошлаб доимий анъанага айланган намунавий лойиҳалар асосида тураржойлар қурилиши вилоятимизнинг барча туманларида татбиқ этилмоқда. Хусусан, 2015 йили Чортоқ туманининг Мучум аҳоли пунктида намунавий лойиҳалар бўйича 70 та замонавий тураржой бинолари бунёд этилди. Шарт-шароити шаҳарникидан асло қолишмайдиган, барча қулайликларга эга бу каби шинам уйларни қуриш келгусида ҳам давом эттирилади.\nЧортоқ қишлоқ хўжалиги соҳасида ҳам катта салоҳиятга эга туман бўлганлиги учун бу ерда мазкур соҳага алоҳида эътибор берилмоқда. Яъни, фермер ва деҳқон хўжаликлари тўлиқ ҳажмда фаолият юритишлари учун барча шарт-шароитлар яратилган. Турдош ташкилотлар, минерал ўғит ва транспорт хизмати кўрсатиш, қолаверса, банк-молия муассасалари билан яқиндан ҳамкорлик ўрнатган хўжаликлар юқори ҳосил олиш ва моддий шароитларини яхшилашга, ишлаб чиқаришни кенгайтириш орқали бандликни оширишга муваффақ бўлишмоқда.\nБугунги кунда туманда аҳолини, айниқса, ёшларни иш билан таъминлаш масаласига катта эътибор берилмоқда. Биргина ўтган йили «Иш ўринлари ташкил этиш ва аҳоли бандлигини таъминлаш дастури»га мувофиқ 4852 та янги иш ўрни яратилди. Иш билан таъминланганларнинг асосий қисмини ёшлар ташкил этди. Бандликни ошириш бўйича прогноз параметри режаси 100,6 фоизга бажарилиб, хизмат кўрсатишга оид 66 та лойиҳа ижроси таъминланди. Лойиҳалар ижроси мазкур йўналишда 224 та янги иш ўрни ташкил этишга хизмат қилди.\nЖорий йилда бу ишларнинг янада салмоқли даражада амалга оширилиши режалаштирилган. Жумладан, саноат салоҳиятини ошириш дастури бўйича 103 та, хизмат кўрсатишда 299 та, қишлоқ хўжалигида 701 та, қурилишда 301 та, ижтимоий инфратузилма йўналишида 122 та, корхоналар фаолиятини қайта тиклаш ҳисобига 188 та, банк кредитлари ҳисобидан 1606 та, якка тартибдаги тадбиркорликни ривожлантириш эвазига 936 та, касаначилик бўйича 451 та, деҳқон ва фермер хўжаликлари фаолиятини қўллаб-қувватлаш ҳисобига 708 та, жами 5415 та янги иш ўрни ташкил этилади.\nШунингдек, 2015–2016 ўқув йилида касб-ҳунар коллежларини муваффақиятли тамомлаган 2844 нафар ўғил-қизларимизни иш билан таъминлаш учун туманимиздаги барча ташкилотлар, корхона ва муассаса, шунингдек, кичик ҳамда хусусий тадбиркорлик субъектлари имкониятлари даражасидан келиб чиқиб, кенг кўламли чора-тадбирларни ишга солмоқда.\nРеспубликамизнинг барча вилоятларида кичик бизнес ва хусусий тадбиркорликка кенг йўл очиб берилаётгани боис, соҳанинг мамлакатимиз ялпи ички маҳсулотидаги улуши тобора ортиб бормоқда. 2015 йил якунларига кўра, бу кўрсаткич республикамиз бўйича 56,7 фоизга етди. Ишбилармонлик муҳитини янада яхшилаш, бизнес юритишни соддалаштириш, айниқса, хусусий тадбиркорликни ташкилий, ҳуқуқий ва молиявий қўллаб-қувватлаш бўйича тизимли ислоҳотлар олиб борилаётгани сабабли, мазкур соҳанинг жадал суръатларда ривожланиши таъминланмоқда. Ана шундай имтиёзлардан руҳланаётган туманимиз тадбиркорлари ҳам ишлаб чиқаришни кенгайтириш билангина чекланиб қолмай, балки маҳаллий хомашёлар ҳисобига янги тур маҳсулотлар ишлаб чиқаришни ҳам ўзлаштирмоқда. Бунинг натижасида нафақат ички, балки жаҳон бозорига ҳам чиқишга муваффақ бўлишмоқда. Айниқса, Республика Савдо-саноат палатаси билан ўрнатилган ҳамкорлик туман тадбиркорлари фаолияти ривожланишига ижобий таъсир кўрсатмоқда. Масалан, ўтган йили туманда 231 та юридик мақомга, 756 та якка тартибдаги, жами 987 та кичик ва ўрта бизнес субъектлари ўз фаолиятини бошлади. Мос равишда туманда савдо, озиқ-овқат, маиший хизмат, ишлаб чиқариш, пулли хизмат кўрсатиш соҳалари ҳам жадал ривожланмоқда. Мазкур соҳа иқтисодиётимизни ривожлантирувчи асосий кучлардан бири эканлигини теран тушуниб етган тадбиркорларимиз ватанимиз равнақи йўлида бор куч ва салоҳиятларини сарфлаб меҳнат қилмоқдалар.\nТуманимизда тайёр маҳсулотларни экспорт қилиш бўйича режали тадбирлар ишга солинмоқда. Масалан, ўтган йили 689,8 минг долларлик маҳсулот экспорт қилиниб, режа 102 фоизга бажарилган эди. Бу йилдан ҳам умидимиз катта, чунки, туманимиз меҳнат аҳли мустақиллик берган улуғ неъматлар: тинчлик-тотувлик, мақсадли давлат дастурлари, устувор ислоҳот, қолаверса, мавжуд шарт-шароитлардан унумли фойдаланмоқда. Энг муҳими, юртимиз Мустақиллигининг 25 йиллиги туманда мана шундай ўзгаришлар, ривожланишлар билан кутиб олинди.\nБир сўз билан айтганда, чортоқликлар Наманган вилояти ижтимоий-иқтисодий салоҳиятини ошириш, аҳоли фаровонлигини таъминлаш йўлида самарали меҳнат қилаётганликлари уларнинг ҳар бир хатти-ҳаракатида кўриниб турибди. Излаган имкон топади деганларидек, бугун чортоқликлар ўз меҳнатлари, саъй-ҳаракатларига уйғун ҳолда муносиб турмуш тарзини кечиришмоқда. Ҳамманинг ҳавасини келтирадиган иморатлар қуриш, тўй-у томошалар қилиш, чор-атрофни гулзорга буркашга астойдил бел боғлашган. Худди мана шу ижтимоий омиллар ҳам, албатта, Ўзбекистон – Она юртимиз мустақиллигини мустаҳкамлашга ўзига хос тарзда ҳисса қўшади.


Ўзбекистон Журналистика ва оммавий коммуникациялар университети ректори, Халқаро пресс клуб раиси Шерзод Қудратхўжаев ўз фамилиясидаги –ев қўшимчасидан воз кечди. У «Ўзбекистон 24» радиоканали эфирида бу ҳақида изоҳ берар экан, энди... Батафсил\nМарғилон шаҳри. «Зуҳро» маҳалласи:— 8 та кўпқаватли уйларнинг том қисми таъмирланди. Фасадлар янгиланди. Уйлар атрофидаги ноқонуний қурилмалар олиб ташланиб, ободончилик ишлари ташкил қилинди. Болалар ўйингоҳлари қуриб берилди. Автотураргоҳ майдонигача асфальтланди.«Надирмат»... Батафсил\nЎзбекистон давлат телеканаллари қонунни бузиб келмоқда\nЁхуд майда қонунбузарликларга чора кўрилади-ю, йирик компанияларнинг йирик ноқонуний ишларига қонуний тус берилади. НЕГА? Кўча-кўйда диск сотиб юрувчилар тутилиб, муаллифлик ҳуқуқининг бузилиши, контрабанда сабабли жазога тортилади. Аммо, давлат ва хусусий... Батафсил\nКуни кеча Давлат Думаси депутати Вячеслав Никонов “Биринчи канал”да “Катта ўйин” кўрсатувида жуда қўрқинчли ва хавотирларга сабаб бўладиган бир қалтис гапни айтиб ўтди. Эмишки, “Қозоғистон ҳудуди Россия ва Совет Иттифоқининг... Батафсил


Бунёдкор кўпригидаги ЙТҲда икки киши жароҳатланди » Muzlik.uz - O‘zbekiston yangiliklari\n15 январь куни соат 00.10 да 102 рақамига Бунёдкор кўпригида йўл-транспорт ҳодисаси содир бўлгани ҳақида хабар келиб тушди, дея маълум қилди Тошкент ИИББ матбуот хизмати. Nexia русумли автомобили ҳайдовчиси 35 ёшли Жавлон И. бошқарувни бажара олмасдан, қарама-қарши ҳаракат йўлагига чиқиб кетган ва 38 ёшли Аваз О. бошқавидаги Lifan русумли автомобиль билан тўқнашган. ЙТҲ натижасида Nexia автомобили ҳайдовчиси Жавлон И. ҳамда унинг йўловчиси 25 ёшли Роман С. турли оғирликдаги тан шикастлари билан шифохонага етказилди. Уларга тиббий ёрдам кўрсатилмоқда.


НОМАҲРАМ… (13-қисм) - 27 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 27 » НОМАҲРАМ… (13-қисм)\nБек ака ортиқ ҳеч нима демади. Йигитлардан бирига кўзи билан ишора қилди-ю, индамай машинаси томон йўл олди. Йигитлар эса Мардонни тепкилай-тепкилай ташқарига улоқтириш…\n— Йигитларимиз аниқлашибди. Ҳозир улар водийда эмиш! Шоҳимардонда маза қилиб…\n— Ўша куни камроқ ичиш керак эди, — танбеҳ берган бўлди Мардон. — Ароқнинг касофатига қолдингиз. Мениям расво қилдингиз.\n— Нима? — Матназар ялт этиб укасига боқди. — Тиланчилик? Сендан пул сўраганим тиланчиликми? Майли, ма, ол пулингни! Ўлиб қолмасман, очимдан! Ол дедим!\nКатта йўл бўйида ўткинчи машиналарга умидвор боққанича мунғайиб ўтирган Матназарни кўрганларнинг кўпчилиги тўхтаб ҳимматига яраша пул ташлаб ўтар, таниган-билганлар бош чайқаб уни қўллари билан кўрсатишарди…\n— Сенга ярашмайди, бу иш, — кунларнинг бирида маҳалла оқсоқоли Ҳайдар ака ўтиб кетаётиб атайин Матназарнинг ёнида тўхтади-да, у ўтирган тўнгакнинг бир четига чўкди. — Кучинг бўлса бор, иш юритишни биласан. Кўрмаган кунинг қолмади. Тиланчиликка бало борми?\n— Беради. Мен ўртага тушаман, ука! Тур, ҳозир боргин! Сендан олдинроқ бориб шипшитиб қўяман. Менинг гапимни қайтармайди… Агар мени ҳурмат қилсанг, айтганимни қил!\n— Агар айтилган куни пул келиб менинг қўлимга тушмаса, кечирасиз-у… Пул ота-болани ажратган экан… Ҳовлининг ярмини бузиб келишга мажбурман… Тўғриси, бундай қилмоқчимасдим. Сиз мажбур қилдингиз. Хонумонимни анови ифлосларга тутқазиб юбориб мени қаттиқ ранжитдингиз.